Isu Penggunaan Pelekat ‘Serve No Pork’ Di Sabah Belum Ada Kesudahan

KOTA KINABALU: Isu penggunaan pelekat ‘Serve No Pork’ di kebanyakan premis makanan milik peniaga bukan Islam di Sabah masih hangat diperkatakan, sama ada tindakan itu perlu dibiarkan atau sebaliknya.

Ada pihak menganggap penggunaan pelekat itu, terutama di restoran makanan laut dan sup ikan sebagai tidak wajar kerana sering disalahtafsir sebagai gantian kepada pensijilan halal bertujuan menarik pelanggan Islam.

Di pihak lain pula, ada beranggapan tindakan itu tidak salah, malah tiada keperluan melarang penggunaan kerana sekadar pemberitahuan bahawa tiada babi dihidangkan di premis terbabit.

Bagi pengusaha restoran sup ikan di Kepayan, di sini, penggunaan pelekat itu bukan untuk menggantikan istilah halal, sebaliknya hanya sebagai pemberitahuan jelas tiada hidangan menggunakan daging bagi di premis berkenaan.

“Kami hanya menjual sup ikan dan hidangan berasaskan makanan laut. Namun, ada ketikanya pelanggan bukan Islam meminta dihidangkan masakan berasaskan daging babi sedangkan kita tidak menyediakan menu itu.

“Maka, untuk memudahkan keadaan dan pemberitahuan yang mesra pelanggan, kita terpaksa memasang pelekat berkenaan dan ini bukan bermaksud menggantikan logo atau sijil halal,” katanya yang hanya mahu dikenali sebagai Wong.

Bagi pelanggan Islam yang berkunjung di restorannya, beliau berkata, terserah kepada mereka untuk menyakini sama ada hidangan disediakan benar-benar menepati syarat halal atau sebaliknya.

“Sebagai peniaga, kami menerima sesiapa saja, malah menganggap kehadiran pelanggan pelbagai kaum dan kepercayaan agama sebagai perkara biasa. Di Sabah, kita unik kerana memiliki semangat toleransi dan keharmonian yang tinggi,” katanya.

Seorang pelanggan dari Membakut yang hanya mahu dikenali sebagai Awang, berkata beliau tertarik berkunjung ke restoran sup ikan di Penampang selepas mendapati ramai orang Islam menjadi pelanggan, selain penambilan pekerjanya yang bertudung.

“Mulanya, kita tidak rasa yakin tetapi apabila melihat ramai orang Islam datang dan sebahagian pekerjanya juga bertudung, saya beranggapan makanan di sini halal dan boleh diyakini.

“Bagaimanapun, saya bersetuju jika pihak berkuasa menjalankan pemantauan dan membantu peniaga bukan Islam ini mendapatkan sijil halal bagi menghentikan kekeliruan serta salah faham,” katanya.

Difahamkan, kebanyakan pengusaha premis makanan Islam dan bukan Islam tidak berminat memohon sijil halal dikeluarkan Jabatan Kemajuan Islam Malaysia (JAKIM) disebabkan prosedurnya yang rumit dan mengambil masa lama.

Malah, permohonan juga berkemungkinan tidak diluluskan kerana kebanyakan premis turut menghidangkan alkohol dan difahamkan mereka enggan menghentikannya kerana bimbang mengalami kerugian.

Bagaimanapun, ada juga premis makanan laut dan sup ikan yang tidak menjual minuman keras, namun tidak memohon pensijilan halal kerana sudah biasa dengan pendekatan sedia ada. – Berita Harian


Lelaki Terkejut Kemaluan Hilang Ketika Mahu Ke Tandas, Rupanya Sudah Dipotong Dan Di Makan Oleh Rakan

Kemaluan seorang lelaki berusia 51 tahun dipotong ketika dia tidur selepas minum di rumah rakannya di Muranga, Kenya.

Mangsa, Moses Wanyoike, hanya menyedari kemaluannya hilang ketika dia mahu pergi ke tandas.

Jiran-jiran berhampiran dipanggil untuk membantu mencari kemaluan mangsa agar ia dapat disambung semula.

Tetapi usaha mereka menemui kegagalan dan langsung tiada petanda ke mana hilangnya organ penting itu.

Pihak berkuasa percaya kemaluan mangsa telah dimakan oleh suspek.”Saya salah seorang yang menyertai usaha mencari organ mangsa.

Kami berharap dapat menemuinya dan bawa ke hospital agar dapat disambung semula. Malangnya, ia tidak dapat ditemui.

“Keadaan mangsa sangat teruk, dia mengalami pendarahan dan bahagian belakang seluarnya ada kesan koyakan,” kata individu yang tidak didedahkan namanya.

Sebelum kejadian mengerikan itu, Wanyoike meluangkan masa dengan rakannya selama enam jam dan pulang ke rumah kira-kira jam dua pagi.

Dalam perjalanan pulang ke rumah, rakannya berulang kali berkata dia mahu menyunatnya tetapi Wanyoike menganggap rakannya hanya bergurau.

Selepas beberapa jam kemudian, jiran mangsa terkejut apabila terdengar jeritan mangsa, meskipun mangsa tidak menyedari kemaluannya telah dipotong.

“Sepanjang perjalanan ke rumah, dia berulang kali kata dia nak sunat saya. Saya anggap dia cuma bergurau dan mabuk,” kata mangsa.

Susulan kejadian itu, polis telah menahan suspek, Gerald Mbugua untuk disoal siasat bagi mengetahui motifnya.


Jubin Retak Sebabkan Kekecohan Di Harbour Mall Sandakan

SANDAKAN, 12 Jun : Bunyi kuat jubin retak di sebuah lot kedai di Harbour Mall di sini menyebabkan orang ramai berlari keluar kerana menyangkakan bangunan tersebut akan runtuh.

Susulan video kejadian itu yang tular, pihak pengurusan bangunan pusat beli-belah itu menerusi kenyataan menyangkal dakwaan bahawa bangunan itu runtuh, namun mengakui terdapat bunyi kuat daripada tingkat empat premis itu.

“Ya, terdapat bunyi kuat daripada tingkat empat. Ia berpunca daripada satu bahagian kecil jubin lantai yang retak pagi ini.

“Kami memberi jaminan bahawa bangunan pusat beli-belah kami adalah dalam keadaan kukuh dan tiada isu struktur seperti yang didakwa oleh pihak tidak bertanggungjawab,” menurut kenyataan itu.

Pihak pengurusan Harbour Mall meminta orang ramai supaya bertenang dan tidak mempercayai serta menyebar berita palsu tanpa mengesahkan kebenarannya.

Sementara itu, unit penguatkuasaan Lembaga Pembangunan Industri Pembinaan (CIDB) Sandakan telah membuat pemeriksaan ke atas bangunan tersebut dan hanya menemui beberapa jubin retak dalam sebuah lot kedai. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Senarai Calon PKR Minggu Depan

KOTA KINABALU: PKR Sabah akan memuktamadkan senarai calon yang bakal bertanding dalam pilihan raya negeri itu, selewat-lewatnya minggu depan.

Ketuanya, Datuk Christina Liew berkata, beliau dijangka menerima cadangan bakal calon bagi seluruh negeri dalam beberapa hari akan datang.

“Kali ini, terdapat beberapa faktor untuk kami nilaikan. Bagi setiap nama yang dicadangkan, kami akan memeriksa latar belakangnya secara menyeluruh.

“Antaranya, Parti akan menilaikan pendidikan, kewangan, dan kecenderungan politik calon.

“Ia bukan keputusan saya sendiri, tetapi keputusan berkumpulan bersama jawatankuasa pemilihan biro parti,” katanya kepada wartawan selepas pertemuan dengan pemimpin akar umbi cabang Inanam PKR Sabah di Kota Kinabalu, hari ini.

Liew yang juga ahli Parlimen Tawau dan Api-Api turut menyatakan rasa kesal ke atas tindakan beberapa bekas pemimpin parti dan berkata, mereka akan lebih berhati-hati kali ini untuk mengelakkan pengkhianatan berulang kali.

Khamis lalu, PKR memecat Ahli Dewan Undangan Negeri (ADUN) Inanam, Kenny Chua selepas didakwa bersama kumpulan bekas Ketua Menteri Sabah Tan Sri Musa Aman.

“Saya tidak bimbang tindakannya akan memberi kesan negatif kepada parti. Pilihan raya ini adalah keputusan terbaik dibuat Ketua Menteri kita (Shafie) bagi membolehkan rakyat memutuskan apa yang terbaik (untuk Sabah) dan siapa mereka mahukan sebagai Ketua Menteri,” tegasnya.

Bercakap lebih lanjut berhubung perundingan kerusi, terutama 13 kerusi DUN baharu untuk Sabah, Liew mengatakan perkara itu akan dipertimbangkan dalam parti sebelum dibincangkan dengan parti komponen Pakatan Harapan iaitu DAP dan Parti Amanah Negara.

Liew berkata, PH Sabah akan membuat keputusan berhubung pembahagian kerusi DUN sebelum menyampaikan senarai gabungan itu kepada Ketua Menteri.

Liew juga menyatakan bahawa masih terlalu awal untuk mengatakan jika PKR Sabah akan bertanding di mana-mana kerusi baharu tetapi menekankan mereka akan meneliti semua kemungkinan untuk meletakkan penyandang dan calon baru dalam pilihan raya negeri.

“Apa yang penting bagi PKR adalah kita mesti bekerja di bawah bidang kuasa PH serta bersama Warisan dan Upko sebagai satu pasukan. Pilihan raya ini memberi cabaran tetapi saya percaya ‘rakyat’ bersama kami,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Bersama 31 Botol Ketum Di Papar

PAPAR: Seorang lelaki ditahan bersama 31 botol dalam operasi dijalankan Ibu Pejabat Polis Daerah (IPD) Papar, semalam.

Dalam operasi jam 8 malam itu, lelaki berusia 20-an terbabit ditahan Bahagian Siasatan Jenayah Narkotik (BSJN).

Ketua Polis Daerah Papar Deputi Superintendan Batholomew Ak Umpit berkata, sebaik ditahan, polis percaya suspek terbabit dengan aktiviti penjualan air ketum.

“Suspek terus ditahan dan merampas sebanyak 31 botol plastik berisi air ketum daripada suspek.

“Suspek terus ditahan dan dibawa balik ke IPD Papar untuk tindakan selanjutnya dan siasatan dijalankan mengikut Seksyen 30(3) Akta Racun 1952,” katanya dalam kenyataan media yang dikeluarkan, hari ini.

Batholomew berkata, kejayaan tangkapan ini adalah usaha polis dalam mengatasi masalah penyalahgunaan dadah di daerah Papar.

Katanya, ia juga sebagai salah satu langkah terbaik dalam mencegah sebarang aktiviti jenayah di daerah Papar.

“Orang ramai juga dinasihatkan untuk menyalurkan sebarang maklumat berkaitan dadah dan jenayah di daerah ini kepada pihak polis atau IPD Papar khususnya untuk tindakan segera,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Pelajar Tingkatan 5 Dikompaun Merokok Di Premis Makanan

TAWAU; 2 JANUARI 2020 (Khamis) – Dua calon Sijil Peperiksaan Malaysia (SPM) di Tawau dikompaun merokok dipercayai kes pertama di Malaysia membabitkan pelajar sekolah sejak Penguatkuasaan Undang-Undang Larangan Merokok di premis makanan, kelmarin.

Pegawai Kesihatan Persekitaran Kawasan Tawau (KPKT) Rahman Sampe yang dihubungi pemberita RTM berkata, kedua-dua pelajar berkenaan didenda 50-ringgit seorang selepas didapati merokok di kawasan premis makanan terbuka, di Ambar Park, Jalan Kuhara, kira-kira pukul 1 tengah hari tadi.

Beliau berkata, kedua-dua pelajar berkenaan dikesan melakukan kesalahan dibawah peraturan 13(1) Peraturan Kawalan Hasil Tembakau 2004 iaitu kesalahan merokok bagi orang belum Dewasa atau bawah 18 tahun.

Beliau berkata, ketagihan merokok dalam kalangan mereka yang masih dibawah umur perlu dibendung bagi mengelakkan memberi kesan kepada kesihatan selain mudah terjebak dengan pengaruh negatif lain.

Justeru, beliau berharap agar ibubapa turut memainkan peranan dan memantau anak-anak mereka dalam usaha membendung gejala ini daripada terus berleluas.

Beliau turut mengalu-alukan kerjasama daripada orang awam yang mempunyai maklumat berkaitan kegiatan merokok boleh menyalurkannya kepada Pejabat Kesihatan Tawau atau berhubung secara terus kepada beliau di talian 016-472 9314.

Menurut Rahman, perokok yang ingin berhenti merokok boleh mendaftar di Pejabat KPKT menerusi ‘mQuit’ untuk membantu perokok menangani masalah ketagihan.


Covid-19 Diramal Berakhir Tujuh Tahun Lagi

NEW YORK : Persoalan kini timbul tentang bilakah waktu sebenar ancaman Covid-19 akan berakhir selepas ia menjangkiti lebih 105 juta orang dan menyebabkan kira-kira 2.3 juta kematian di seluruh dunia.

Pangkalan data terbesar Covid-19 direka Bloomberg menunjukkan jawapan tersebut boleh diperoleh dengan cara mengukur tahap program vaksinasi yang sedang dilancarkan di kebanyakan negara dan lebih 119.8 juta dos suntikan telah diberikan sehingga awal Februari 2021.

Analisis baharu mereka berdasarkan kadar program vaksinasi meramalkan pandemik tersebut akan berlarutan untuk tempoh tujuh tahun lagi sebelum mencapai sasaran imuniti kelompok.

Selain itu, ia juga bergantung kepada keberkesanan vaksin sedia ada untuk mencegah virus bermutasi yang dikesan di Afrika Selatan, Brazil dan United Kingdom (UK).

Data diperoleh daripada lebih 67 negara juga menunjukkan pemberian lebih 4.5 juta suntikan dos vaksin pada setiap hari yang menyaksikan lebih 119 juta dos suntikan telah diberikan setakat ini.

Pakar Penyakit Berjangkit Amerika Syarikat (AS), Dr Anthony Fauci menganggarkan kehidupan akan kembali normal jika program vaksinasi itu meliputi 70 hingga 85 peratus populasi dunia.

AS yang berada di tangga keenam untuk kadar kecepatan program vaksinasi, ia meramalkan negara itu dapat mencapai tahap imuniti kelompok menjelang Tahun Baharu 2022.

Pada Jumaat, Ketua Pertubuhan Kesihatan Sedunia (WHO), Dr Tedros Adhanom Ghebreyesus menggesa penghasil vaksin supaya meningkatkan pengeluaran secara dramatik berikutan jumlah individu yang diberikan dos suntikan vaksin sudah mengatasi angka jangkitan global dan lebih tiga perempat daripada dos vaksin itu diedarkan ke 10 negara kaya.

“Hampir 130 negara dengan 2.5 bilion penduduk masih belum diberikan suntikan dos pertama,” ujarnya.

Ketika ini, kira-kira 10 vaksin berbeza termasuk dihasilkan Moderna dan Pfizer-BioNTech telah diberi kelulusan untuk kegunaan kecemasan di seluruh dunia manakala sebanyak 175 vaksin berpotensi dalam fasa penghasilan praklinikal.

Ujian klinikal berskala besar oleh Johnson & Johnson (J&J) baru-baru ini pula menunjukkan keputusan positif dengan hanya menggunakan satu dos suntikan.

Ancaman pandemik itu yang masih tinggi menyebabkan kebanyakan negara terutamanya di rantau Eropah bergelut dengan langkah lockdown dan peraturan lain yang bertujuan untuk membendung penularan wabak tersebut. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Salur RM500,000 Bina Masjid Di Kuala Gum-Gum

SANDAKAN: Umat Islam di perkampungan nelayan Kuala Gum-Gum, di sini mampu menikmati kemudahan lebih selesa apabila sebuah masjid bakal dibina di kampung itu.

Masjid yang dianggarkan bernilai RM500,000 dengan dana disalurkan Ketua Menteri Sabah, Datuk Seri Mohd Shafie Apdal dijangka memanfaatkan kira-kira 600 penduduk di kampung terbabit.

Ahli Dewan Undangan Negeri (ADUN) Gum-Gum, Arunarsin Taib, berkata masjid berkenaan bagi menggantikan surau sedia ada yang kini uzur dan tidak lagi mampu menampung pertambahan jumlah penduduk.

Katanya, ia kini di peringkat kelulusan waran daripada Jabatan Hal Ehwal Agama Islam Negeri Sabah (JHEAINS) sebelum pembinaan boleh dimulakan, dijangka tahun ini.

“Kita mahu membina masjid yang kekal agar penduduk mendapat manfaat dan mampu mengurangkan kos berbanding cuma membaik pulih surau sedia ada.

“Kita sedang menunggu waran dikeluarkan JHEAINS dan berharap kemudahan ini boleh dibina dalam masa terdekat,” katanya ketika ditemui Borneo Today di sini, hari ini.

Kampung Kuala Gum-Gum terletak kira-kira 50 kilometer (km) dari sini.

Dalam perkembangan berkaitan, Arunarsin berkata, perkampungan seluas 101 hektar itu dirancang untuk menjadi pusat tarikan pelancongan baharu berasaskan penternakan dan pertanian di daerah ini.

Katanya, kedudukan kampung itu yang terletak di tepi laut amat sesuai untuk dijadikan destinasi pelancongan dengan usaha awal sudah diambil bagi menubuhkan Koperasi Wawasan Pembangunan Gum-Gum Sabah Berhad yang dipengerusikannya, sekali gus menjadi badan penggerak bagi melaksanakan pembangunan itu.

“Kita juga berbincang dengan pemilik tanah persendirian di kampung itu untuk membina pusat peranginan dan bersama-sama membangunkan kampung.

“Antara cadangan itu adalah memindahkan rumah penduduk dari atas air ke kawasan darat, membina jalan kampung serta beberapa kemudahan lain,” katanya.

Arunarsin berkata, beliau sudah mengadakan mesyuarat beberapa kali dengan Majlis Perbandaran Sandakan (MPS) bagi membincangkan rancangan itu.

Katanya, rancangan itu dijangka mengambil masa yang lama untuk dilaksanakan, namun bukan saja memberi manfaat kepada penduduk kampung berkenaan, malahan kawasan sekitar apabila kawasan terbabit mula dipromosikan sebagai pusat pelancongan kepada penduduk setempat atau pelancong luar negara.

“Kampung ini sangat berpotensi untuk dibangunkan menjadi pusat pelancongan kerana tarikan sedia ada seperti aktiviti memancing dan makanan laut.

“Apabila rancangan ini direalisasikan, saya yakin ia akan membantu penduduk terutama menaik taraf kehidupan mereka,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Lori Di Tawau Dipenjara Tiga Hari, Denda RM1,000 Ingkar PKP

TAWAU: Seorang pemandu lori dijatuhi hukuman penjara tiga hari dan denda RM1,000 selepas mengaku bersalah ingkar Perintah Kawalan Pergerakan (PKP) di Mahkamah Majistret, di sini, hari ini.

Tertuduh, Iskandar Galigi, 32, dituduh melakukan kesalahan itu di Kilometer 50 Jalan Tawau-Kunak,pada pukul 8.35 pagi, 28 Mac lalu.

Berdasarkan pertuduhan yang dibacakan, tertuduh yang memandu kenderaan Proton Persona, diarahkan membuat pusingan U kerana didapati melanggar arahan MCO.

Bagaimanapun, tertuduh enggan mematuhi arahan tersebut dan bertindak melarikan diri dan meneruskan perjalanan ke Kunak.

Sehubungan itu, tertuduh didakwa melakukan kesalahan mengikut Seksyen 78 (2) Akta Pengangkutan Jalan 1987.

Majistret Dzul Elmy Yunus kemudian menjatuhkan hukuman penjara selama tiga hari bermula hari ini dan denda RM1,000 atau penjara dua bulan jika gagal membayarnya.

Pendakwaan dilakukan Timbalan Pendakwa Raya Mohammed Ali Imran, manakala tertuduh tidak diwakili peguam. – BorneoToday


PKR Sabah Mahu DAP Perjelas Pendirian Berhubung Gesaan Supaya Anwar Diganti

PETALING JAYA: PKR Sabah menggesa DAP supaya menjelaskan sama ada pendirian ADUN Luyang, Phoong Jin Zhe yang meminta agar presiden parti itu, Anwar Ibrahim digantikan sebagai pengerusi Pakatan Harapan (PH) dan ketua pembangkang mewakili pendirian rasmi parti berkenaan.

Dalam kenyataan, Ketua Penerangan Pemuda PKR Sabah, Razeef Rakimin berkata, Anwar diterima sebagai pengerusi PH dan ketua pembangkang sejak “Langkah Sheraton” dengan persetujuan bersama semua parti komponen gabungan itu.

Anwar dianggap sesuai dengan manifesto Buku Harapan yang menjadi platform dan asas PH, katanya.

“Oleh itu, percubaan untuk menggantinya, termasuk atas nama apa yang disebut ‘reset’ atau demi alasan ‘pemimpin baru, kebijaksanaan baru, pola pikir baru’ tidak dapat dilihat sebagai tindakan yang ramah,” katanya.

Razeef juga berkata parti itu memilih untuk kekal bersama-sama dengan rakan sekutu dalam PH selama ini tanpa mengira susah atau senang.

“Perselisihan adalah wajar, tetapi mereka harus muncul dengan niat baik berbanding melayani agenda tersembunyi atau oportunisme.

“Pembicaraan tentang ‘politik baru’ dan ‘reset’, seperti mengubah pemimpin atau prinsip seseorang hanya berlaku kerana kejadian baru-baru ini,” katanya.

Semalam, Phoong berkata Anwar gagal menunaikan janji untuk menubuhkan kerajaan baharu, sekali gus menjejaskan kredibiliti PH.

Phoong yang juga ketua pemuda DAP Sabah berkata, janji Anwar untuk memperolehi majoriti kuat dan menyakinkan untuk menubuhkan kerajaan baharu tidak berhasil.

“Janji (Anwar) bahawa beliau mempunyai majoriti kuat dan menyakinkan tidak menjadi, manakala cubaan untuk menubuhkan kerjasama dengan UMNO juga disangsi ramai pihak,” kata beliau.

Razeef berkata, PKR akan terus berdiri bersama-sama Anwar dan berkhidmat kepada rakyat untuk tujuan keadilan.

“Orang lain mesti bertanya sama ada mereka masih komited untuk melalukan perkara sama dan perlu bertindak sewajarnya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Delegasi KV Keningau Bentang 6 Projek STEM di Persidangan Antarabangsa Secara Maya

Syabas diucapkan kepada delegasi Kolej Vokasional Keningau yang terdiri dari tiga guru dan lima pelajar yang berjaya terpilih untuk menbentang projek mereka di International Joint Conference on STEM Education 2020 yang dianjurkan secara maya oleh persatuan Asia Tenggara, SEAMEO yang berpusat di Indonesia pada 18-19 November 2020.

Delegasi ini telah membentang enam kajian dan inovasi yang berkaitan dengan pembelajaran dan pengajaran dalam bidang STEM iaitu sains, teknologi, kejuruteraan dan matematik yang merupakan tema persidangan tersebut.

Guru guru tersebut adalah dari bidang matematik, sains dan subjek vokasional iaitu pembuatan kek dan pastri. Manakala lima pelajar yang membentang adalah dari program pendidikan awal kanak kanak.

Kejayaan KV Keningau yang konsisten dalam pembentangan dalam talian sejak permulaan pandemik ini membuktikan betapa pentingnya bagi sesuatu institusi pendidikan untuk berubah bersesuaian dengan sebarang cabaran dan kekangan yang dihadapi.

Para pelajar dan guru KV Keningau telah membentang secara maya di persidangan di Jerman, Perancis, Belanda, Hungari, Britain, Australia, Jepun dan Indonesia sejak Mei 2020.

Berikut adalah senarai tajuk, nama pembentang dan pautan video pembentangan delegasi KV Keningau.


Saya Utamakan Nilai Kehidupan, Bukan Bangunan Pencakar Langit – Shafie

TAMPARULI: Datuk Seri Mohd. Shafie Apdal berkata, sistem pentadbiran yang diamalkannya sepanjang dua tahun memerintah bukanlah sekadar pembinaan bangunan-bangunan pencakar langit.

Sebaliknya tegas Ketua Menteri, beliau membina nilai-nilai dalam diri masyarakat dan pemimpin kerana hanya dengan amalan yang baik itu barulah kerajaan yang ada dapat menyediakan satu masa depan yang baik kepada generasi akan datang.

Katanya, sebab itulah sepanjang pemerintahannya, beliau tidak berkompromi dengan amalan integriti yang baik agar kualiti perkhidmatan kepada rakyat dapat ditingkatkan.

“Saya tidak bina hotel, itu bukan milik saya saya tidak bina bangunan tinggi tetapi saya membina nilai-nilai yang baik dalam kalangan Sabahan.

“Itu tidak nampak, dalam jiwa kita bina nilai-nilai kehidupan, perkara yang sebenarnya jelas dalam hidup itu sangat penting, kalau kita bina bangunan tinggi-tinggi pencakar langit tetapi akhirnya kita bertelingkah bergaduh berperang apa maksud itu untuk generasi akan datang,” katanya.

Beliau berkata demikian ketika berucap dalam Majlis Perasmian Pecah Tanah Dewan Serbaguna Sekolah Menengah Advent Tamparuli hari ini.

Mohd. Shafie berkata, salah satu perkara yang menjadi asas kepada pentadbirannya ialah diversiti dalam kepimpinan kerana hanya dengan menghargai kepelbagaian kaum yang ada barulah perpaduan di negeri ini dapat dikekalkan.

“Saya letak Setiausaha Tetap Kewangan orang Dusun dari Ranau, saya letak Pengarah Tanah dan Ukur orang Cina, saya bukan nilaikan sebab kaum dia, agama dia tetapi saya menilai perkhidmatan mereka sebab jika mereka boleh buat kerja yang baik, Sabah akan jadi negeri yang sejahtera.

“Berapa banyak Ketua Menteri yang memandang tinggi Kristian saya umum Krismas sebagai cuti umum di Sabah, tidak pernah bukan PBS, tiada kerajaan lain buat tetapi di bawah kerajaan Warisan kita umumkan Krismas sebagai cuti umum,” katanya.

Mohd. Shafie berkata, bagi segelintir pemimpin politik, mereka masih memainkan persoalan apa yang dilakukan Warisan selama memerintah, namun hakikatnya pemerintahan kerajaan terdahulu lebih teruk.

Sebagai contoh katanya, lebih 570 sekolah daif wujud di negeri ini disebabkan pemimpin terdahulu tidak mempunyai nilai-nilai yang cukup untuk memperjuangkan hak rakyat.

“Sekolah-sekolah kita 570 yang daif, saya pergi Long Pasia tandas sekolah pun tiada, budak mahu buang najis mahu kencing lari pergi atas bukit, bayangkan kasihan budak-budak ini.

“Bilik guru pun tidak ada saya beritahu dengan guru besar bina, sudah siap kemudahan dia bilik guru dan tandas budak-budak sekolah, saya pergi Tongod hostel pun tidak cukup.

“Inilah yang kita lakukan dan banyak lagi untuk kepentingan rakyat di negeri Sabah,” kata beliau.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong Berangkat Pulang Selepas Lawatan Dua Hari Ke Labuan

LABUAN, 27 NOV: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berlepas pulang ke ibu negara hari ini selepas melakukan lawatan dua hari ke pusat perkhidmatan kewangan antarabangsa Labuan.

Keberangkatan tiba Seri Paduka dan Raja Permaisuri Agong, Tunku Hajah Azizah Aminah Maimunah Iskandariah di lapangan terbang disambut Menteri Wilayah Persekutuan, Khalid Abdul Samad; Menteri di Jabatan Perdana Menteri, Datuk Seri Dr Mujahid Yusof; Ahli Parlimen Labuan, Datuk Rozman Isli, Ketua Pegawai Eksekutif Perbadanan Labuan, Dr Fary Akmal Osman dan ketua jabatan serta agensi kerajaan.

Sultan Abdullah turut merakamkan ucapan terima kasih atas sambutan yang diberikan dan menzahirkan harapan agar perpaduan kaum terus dipelihara.

Ini adalah lawatan sulung Sultan Abdullah ke Labuan sejak ditabalkan sebagai Yang di-Pertuan Agong ke-16 pada 30 Julai lepas.

Dalam lawatan bermula pada Selasa, Seri Paduka menyempurnakan perasmian Kompleks Darul Kifayah dan menghadiri Majlis Rahmah Bersama Rakyat di Dewan Konvensyen Ujana Kewangan.


Atu Zero sehelai sepinggang di Madinah

“ESOK saya sudah mahu bertolak ke Makkah, tapi bagasi belum dapat dipastikan sama ada masih di KLIA (Lapangan Terbang Antarabangsa Kuala Lumpur) atau lapangan terbang di sini,” kata anggota kumpulan Zero, Atu yang kehilangan bagasi setibanya di Madinah, Jumaat lalu bagi menunaikan ibadah umrah.

Atu, 27, atau nama sebenarnya Sharif Kunal Doli Sharif ketika dihubungi berkata, dia reda sekiranya bagasi tidak ditemui atau tidak sempat dikembalikan kepadanya.

Menurut Atu, dia juga berterima kasih kepada pihak agensi dan mutawwif yang banyak membantu bagi memudahkan urusannya di sana.

“Sudah tiga hari saya sehelai sepinggang. Saya hanya ada baju yang dipakai sewaktu ke sini, beg duit dan pasport. Jadi, apabila sampai saya terus membeli baju-T, jubah, kain ihram dan kelengkapan umrah lain sebagai persediaan sekiranya bagasi tidak ditemui.

“Apa pun, saya anggap ini adalah ujian dan reda sekiranya bagasi tidak sempat dipulangkan,” katanya kepada Harian Metro.

Bagaimanapun, pihak syarikat penerbangan Saudi Airlines sudah memaklumkan bagasi milik Atu sudah ditemui.

“Saya difahamkan ‘luggage tag’ bagasi saya tercabut. Mungkin disebabkan itu, bagasi saya menghadapi masalah. Cuma sekarang belum dipastikan sama ada bagasi itu berada di KLIA atau Madinah. Esok baru wakil agensi di Kuala Lumpur akan ke KLIA untuk buat pengesahan. Sekiranya ada, bagasi saya akan dihantar terus ke Makkah. Jika sebaliknya, mutawwif akan ke Madinah dan ambil bagi pihak saya,” katanya.

Atu yang berangkat menunaikan umrah bersama ibunya dijangka pulang ke tanah air pada 1 April ini. – Harian Metro


Cuai Punca Kebakaran Di Kampung Karamunting – Liew Vui Keong

SANDAKAN: Kebakaran memusnahkan puluhan rumah di Kampung Karamunting, dekat sini, kelmarin, dipercayai berpunca daripada kecuaian penghuni.

Ahli Parlimen Batu Sapi, Datuk Liew Vui Keong, berkata kejadian kebakaran itu adalah kali keempat sejak beliau menjadi Ahli Parlimen kawasan itu.

“Saya dimaklumkan kebakaran disyaki berpunca daripada kecuaian ketika memasak dan saya ingin tegaskan supaya penduduk Batu Sapi jangan tinggalkan penghuni yang sudah berusia serta kurang upaya di rumah.

“Apabila berseorangan dan lapar, mereka masuk ke dapur untuk memasak sehingga menyebabkan berlaku kebakaran,” katanya pada sidang media selepas melawat mangsa kebakaran yang ditempatkan di Surau Kampung Karamunting, semalam.

Terdahulu, Liew berkata, dia difahamkan jumlah keseluruhan rumah yang musnah adalah sebanyak 36 rumah.

Sementara itu, seorang penduduk, Awang Kecil Mudin, 53, berkata, ketika kejadian, wanita berusia 70-an yang juga jirannya disyaki memasak di dapur selepas bersendirian di rumah.

“Selepas berlaku kebakaran, warga emas itu menjerit meminta tolong kerana terperangkap di dalam rumah.

“Mujur anak lelaki saya bertindak masuk ke rumah itu dan menyelamatkannya dengan membawanya ke kawasan selamat,” katanya.

Dalam kejadian kira-kira jam 2.05 petang itu, menurut laporan awal sebanyak 23 rumah hangus terbakar.

Ketika kejadian ramai penduduk tiada di rumah dan sedang berhari raya di tempat lain. – Berita Harian


Pembunuhan kejam!

KEJAM dan tidak berperikemanusiaan. Itu yang dapat disimpulkan ke atas penemuan mayat kanak-kanak perempuan, Siti Masyitah Ibrahim, 11, yang ditemui dalam keadaan tragis apabila tangan dan kakinya diikat selain beberapa organ dalamannya hilang.

Segalanya bermula apabila mayat kanak-kanak malang itu ditemui beberapa orang kampung di ladang kelapa sawit di Kampung Tanjung Medang Hilir, Pekan, 5 petang semalam, selepas mangsa dilaporkan hilang pada 30 Januari lalu.

Menurut ibu mangsa, Zaleha Abdullah, 35, dia dimaklumkan berhubung penemuan anaknya selepas waktu Asar sebelum dia dan suami Ibrahim Ali, 39, bergegas ke lokasi kejadian.

“Luluh dan berkecai hati saya apabila melihat keadaan anak saya seperti itu. Tangan dan kakinya diikat selain mayatnya ditemui dalam keadaan tidak sempurna dengan kepala sudah terpisah daripada badan.

“Beberapa organ dalamannya juga tidak dijumpai. Semasa dia hilang sejak 11 hari lalu kami sudah cari dia di kawasan ini tetapi tidak menjumpainya,” katanya kepada Harian Metro di Pekan, hari ini.

Zaleha berkata, dia mengecam mangsa adalah anaknya berdasarkan baju biru yang dipakai kanak-kanak itu sebelum dilaporkan hilang.

Menceritakan detik anaknya hilang, Zaleha berkata, dalam kejadian 5 petang 30 Januari lalu anaknya meminta duit RM1 untuk ke kedai dan berjanji akan pulang segera.

“Dia kata akan pulang awal namun selepas itu saya sudah tidak berjumpa dengannya. Laporan polis juga sudah dibuat di Balai Polis Pekan pada hari sama dan usaha mencarinya sekitar kampung ini dilakukan penduduk setiap hari.

“Dalam tempoh kehilangannya saya sentiasa berdoa supaya Allah SWT menemukan saya dengannya dalam apa juga keadaan… bila saya lihat mayatnya semalam saya jadi sedih, mengapa mereka memperlakukan anak saya sebegini,” katanya.

Zaleha menyifatkan Siti Masyitah yang juga anak ketiga daripada empat beradik itu sebagai anak yang periang dan ceria.

“Mengapa mereka (pembunuh) tergamak lakukan perkara yang sebegini kejam kepada anak saya, apa dosanya?” katanya.

Sementara itu, penduduk kampung, Mohd Rosli Mat Rasat, 38, berkata, dia antara yang terawal tiba di lokasi kejadian sebaik dimaklumkan rakannya berhubung penemuan mayat Siti Masyitah.

Katanya, kejadian pembunuhan kejam itu adalah yang pertama berlaku di kampung itu sejak 35 tahun lalu.

“Semasa dia hilang saya dan rakan-rakan mencarinya di seluruh pelusuk kampung termasuk di kawasan mayatnya di temui. Saya rasa dia dibunuh di tempat lain sebelum dibuang di kawasan ini,” katanya.

Mohd Rosli berkata, Bahagian Forensik Ibu Pejabat Polis Kontinjen (IPK) Pahang tiba ke lokasi kejadian pada 8 malam sebelum mayatnya dibawa ke Hospital Tengku Ampuan Afzan (HTAA) untuk tindakan lanjut.

Sementara itu, Ketua Polis Daerah Pekan, Superintendan Amran Sidek, ketika dihubungi mengesahkan penemuan mayat itu. – Harian Metro


COVID-19: 1,275 Kes Baharu, 1 Kematian Dicatatkan Hari Ini

KUALA LUMPUR: Jumlah kes harian baharu COVID-19 di seluruh negara mencatatkan penurunan hari ini apabila sebanyak 1,275 kes dilaporkan.

Ketua Pengarah Kesihatan, Tan Sri Dr Noor Hisham Abdullah, berkata angka terbaru direkodkan itu menjadikan jumlah kumulatif kes di negara ini sebanyak 339,443 kes.

Beliau berkata, sehingga kini sebanyak 14,269 kes aktif dengan kebolehjangkitan COVID-19 dilaporkan.

“Daripada jumlah keseluruhan kes baharu COVID-19, sebanyak 32 daripadanya membabitkan kes import, manakala 1,234 membabitkan penularan tempatan.

“Kes sembuh turut melebihi kes baharu positif COVID-19 iaitu sebanyak 1,509 kes,” katanya dalam kenyataan di Twitter hari ini.

Dr Noor Hisham juga berkata, satu kematian dilaporkan hari ini menjadikan jumlah keseluruhannya kini meningkat kepada 1,249 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Kolera Di Sabah Meningkat, Semporna Catat Kes Tertinggi

KOTA KINABALU: Daerah Semporna mencatatkan kes kolera tertinggi di Sabah dengan 16 kes termasuk enam kes yang tidak menunjukkan sebarang gejala.

Pengarah Kesihatan Negeri Sabah, Datuk Dr Christina Rundi berkata, setakat hari ini, 39 kes kolera dilaporkan di Sabah termasuk tujuh kes yang tidak bergejala seperti cirit-birit, muntah mahupun kurang selera makan.

Bagaimanapun, tiada kes baharu berkaitan wabak kolera dilaporkan semalam.

Setakat ini, wabak kolera dikesan di tujuh daerah di Sabah termasuk Semporna dan masing-masing 12 kes di Kota Kinabalu; empat kes di Beaufort, tiga kes Putatan, dua kes di Kinabatangan serta satu kes di Tuaran dan Sipitang.

Berikutan kes kolera yang dilihat semakin meningkat, Jabatan Kesihatan Negeri Sabah (JKNS) menasihatkan orang ramai supaya minum air yang dimasak, pastikan buah-buahan, sayuran, latok serta ulam-ulaman dibasuh dengan air terawat sebelum dimakan mentah.

“Orang ramai juga perlu membasuh tangan dengan sabun sebelum makan atau mengendali makanan dan selepas menggunakan tandas.

“Memastikan makanan laut dan daging dimasak dengan sempurna pada suhu yang tinggi serta menggunakan tandas yang bersih dan sempurna,” jelasnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pandai bergaya

GAMBAR dua gorila beraksi untuk kamera ketika swafoto diambil penjaga mereka mencuit hati pengguna Internet.

Penjaga mereka, Mathieu Shamavu berkata, dua gorila betina itu, Ndakazi dan Ndeze dijaga di Taman Negara Virunga, Republik Demokratik Congo sejak ibu mereka mati dibunuh pemburu 12 tahun lalu, lapor The Guardian.

Shamavu berkata, dia sedang bermain dengan telefon bimbit apabila melihat dua gorila berkenaan yang berdiri di belakangnya beraksi dan meniru dengan seekor berdiri tegak manakala seekor lagi membongkokkan badan sedikit supaya dapat masuk dalam kamera telefon bimbit itu.

Foto dinamakan ‘swafoto gorila’ itu tular selepas dimuat naik ke media sosial.

Menurutnya, hubungan rapat dengan penjaganya itu sejak kecil menyebabkan dua beradik gorila itu turut belajar dan meniru gerak-geri manusia.

“Kami umpama keluarga mereka kerana ibu bapa dan kawanan sudah tiada. Ketika kecil mereka memerlukan penjagaan rapi menyebabkan penjaga dan renjer sentiasa ada bersama mereka.

“Kami cuba mengajar mereka tindak-tanduk haiwan, namun disebabkan sentiasa bersama kami, Ndakazi dan Ndeze banyak bersikap seperti manusia,” katanya dipetik The Metro.


Tiada Sambutan Kaamatan Peringkat Daerah Tahun Ini

KOTA KINABALU: Tiada sambutan Tadau Kaamatan peringkat daerah tahun ini, berikutan pelaksanaan Perintah Kawalan Pergerakan Bersyarat (PKPB) di Sabah, berkuat kuasa bermula hari ini hingga 17 Mei depan.

Timbalan Ketua Menteri Sabah, Datuk Dr Jeffrey Kitingan, bagaimanapun berkata majlis pelancaran peringkat negeri di Hongkod Koisaan, Persatuan Kebudayaan Kadazandusun (KDCA) di Penampang, lusa diteruskan dengan prosedur operasi standard (SOP) ditetapkan.

“Kerajaan Sabah memutuskan tiada sambutan Kaamatan peringkat daerah pada kali ini, kecuali untuk pelancaran Kaamatan pada Sabtu ini di Hongkod Koisaan KDCA yang akan dibuat secara simbolik.

“Program seperti pertandingan Unduk Ngadau, Sugandoi dan lain-lain pada peringkat daerah akan diteruskan tetapi program lain seperti majlis pelancaran tidak akan diadakan,” katanya dalam kenyataan, di sini, hari ini.

Beliau yang juga Pengerusi Jawatankuasa Induk Penganjur Kaamatan peringkat negeri, berkata semua acara sambutan Kaamatan peringkat daerah dan negeri pada kali ini akan dibuat secara dalam talian, tanpa kehadiran orang ramai seperti kebiasaan sebelum ini.

Keputusan itu, katanya, diambil bagi memastikan tiada kluster baharu COVID-19 yang dikaitkan dengan sambutan Kaamatan yang boleh menjejaskan usaha memerangi penularan virus COVID-19.

Sambutan Tadau Kaamatan atau Pesta Menuai dirayakan sepanjang Mei oleh masyarakat Kadazandusun dan Murut di Sabah bermula dengan majlis pelancaran peringkat negeri pada 1 Mei dan berakhir dengan kemuncak sambutan pada 30 dan 31 Mei, di Hongkod Koisaaan KDCA di Penampang.

Kebiasaannya, sambutan Tadau Kaamatan dimeriahkan dengan pelbagai program tradisi dan kebudayaan masyarakat Kadazandusun dan Murut sebagai tanda kesyukuran masyarakat berkenaan terhadap hasil tanaman, khususnya padi yang mereka usahakan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Ladang Cetus Kluster Baharu Di Kinabatangan

KOTA KINABALU: Seorang pekerja ladang kelapa sawit yang dikesan positif COVID-19 menerusi saringan masuk kerja mencetuskan kluster baharu di Sabah yang dilaporkan di Kinabatangan dan Sandakan, hari ini.

Lelaki berumur 27 tahun itu dikenal pasti sebagai kes indeks Kluster Ladang LSP Kinabatangan yang setakat ini merekodkan sebanyak 20 kes di dua ladang kelapa sawit, masing-masing di Kinabatangan dan Sandakan.

Jurucakap COVID-19 Sabah, Datuk Masidi Manjun, berkata lelaki terbabit disahkan positif COVID-19 menerusi saringan RTK – Antigen di sebuah klinik swasta di Kinabatangan pada 21 April lalu.

Berikutan itu, katanya saringan kontak rapat dijalankan di tiga lokasi yang kemudian mengesan sebanyak 19 lagi kes positif, menjadikan 20 kes keseluruhan dikesan setakat ini.

“Masing-masing 13 kes dikesan hasil saringan di tempat tinggal kes indeks di Ladang Sungai Pin Borneo Samudera, Kinabatangan, dua kes di tempat kerja iaitu di Ladang Kinabatangan dan empat kes lagi hasil saringan kontak serumah melalui sampel kedua di Ladang Sepagaya, Sandakan.

“Hingga kini, aktiviti persampelan COVID-19 dan disinfeksi diteruskan untuk menilai jangkitan dam risiko kemungkinan jangkitan lebih meluas kepada pekerja ladang yang lain,” katanya.

Masidi yang juga Menteri Kerajaan Tempatan dan Perumahan negeri, berkata secara keseluruhan Sabah mencatat 153 kes baharu positif COVID-19 hari ini dengan satu kematian yang direkodkan di Tawau.

Kes yang tinggi hari ini berbanding 69 semalam, katanya berpunca daripada peningkatan kes menerusi saringan Kluster D’Kuala di Papar yang merekodkan 43 daripada 44 jumlah kes di daerah itu.

“Ia disusuli Kluster Umas di Kalabakan yang menyumbang sebanyak 33 kes daripada 39 kes yang dilaporkan di daerah itu hari ini. Saringan bagi kluster ini membabitkan Kompleks Perumahan FELDA Umas, Kinabatangan,” katanya.

Berikutan itu, katanya daerah Papar hari ini mendahului kes tertinggi di Sabah dengan 44 kes, diikuti Kalabakan sebanyak 39 kes, Kinabatangan (19 kes), Kota Kinabalu (17 kes), Semporna (10 kes) dan Tawau (sembilan).

Sebanyak sembilan daerah berada dalam zon merah di Sabah hari ini, diikuti dua daerah dalam zon jingga, 10 daerah dalam zon kuning dan enam daerah dalam zon hijau. – BH Online


Imigresen Sabah Tahan 114 PATI

KENINGAU: Seramai 114 pendatang asing tanpa izin (PATI) ditahan dalam operasi bersepadu Jabatan Imigresen Malaysia (JIM) Sabah di beberapa rumah kongsi di kawasan perindustrian di Keningau, hari ini.

Operasi bersepadu yang bermula 3.30 pagi hingga 6 petang itu turut memberi tumpuan di kawasan pekan Keningau, Sook dan pekan Nabawan.

Pengarah JIM Sabah, Datuk Dr Muhamad Sade Mohamad Amin berkata, operasi bersepadu itu dilakukan berdasarkan aduan awam yang diterima oleh Bahagian Penguat Kuasa JIM Sabah.

“Operasi membabitkan seramai 64 pegawai Jabatan Imigresen ini menumpukan di rumah kongsi pekerja syarikat perindustrian di daerah ini.

“Ini termasuk kilang, pekan Keningau, Sook serta Nabawan. Kami memeriksa 371 individu dan menahan 114 individu,” katanya ketika dihubungi, hari ini.

Muhamad Sade berkata, pecahan daripada jumlah tangkapan iaitu 55 lelaki dewasa, 15 kanak-kanak lelaki manakala 34 adalah wanita dewasa dan 10 kanak-kanak perempuan.

“Semua yang ditahan melakukan kesalahan Seksyen 6(1)(c) Akta Imigresen 1959/63 iaitu masuk dan tinggal di negara ini tanpa pasport atau pas yang sah.

“Kes turut disiasat mengikut Seksyen 15(1)(c) Akta Imigresen 1959/63 iaitu tinggal lebih masa selepas tamat tempoh pas dan Peraturan 38(b) Peraturan-Peraturan Imigresen 1963 iaitu melanggar syarat pas.

“Selain itu, sebanyak 14 keping borang 29 dikeluarkan kepada wakil majikan. Sepanjang operasi itu tiada apa-apa kejadian yang tidak diingini berlaku,” katanya.

Operasi bersepadu turut dibantu Jabatan Pendaftaran Negara (JPN), Angkatan Pertahanan Awam Malaysia (APM) dan Jabatan Sukarelawan Malaysia (RELA).

Sementara itu, beliau berkata, matlamat utama operasi bersepadu itu ialah untuk membanteras PATI dan mana-mana orang yang melakukan kesalahan mengikut Akta Imigresen.

“Operasi turut menjurus kepada majikan yang disyaki mengambil pekerja PATI, melindungi PATI dan sindiket yang membawa masuk PATI ke negara ini.

“Tindakan akan diambil selaras dengan undang-undang tanpa kompromi,” katanya. – Harian Metro


Lebuh Raya Pan Borneo Adalah Hak Orang Sabah Bukannya Hadiah Kerajaan BN

MEMBAKUT: Menteri Pembangunan Infrastruktur Sabah Datuk Peter Anthony berkata dakwaan bekas Perdana Menteri Datuk Seri Najib Tun Razak bahawa projek Lebuhraya Pan Borneo di Sabah kini terbengkalai adalah tidak benar sama sekali.

Cuma kontrak syarikat-syarikat konsesi projek mega itu yang terdahulunya telah ditamatkan akibat kontroversi selepas kerajaan Negeri pimpinan Warisan ambil alih tampuk pemerintahan, namun projek Lebuhraya Pan Borneo masih lagi berterusan, katanya.

Peter turut menafikan kata-kata sindiran bahawa projek itu merupakan hadiah kerajaan Barisan Nasional (BN) kepada rakyat Sabah kerana menurutnya pelaksanaan projek sedemikian merupakan tanggungjawab pihak kerajaan Persekutuan.

“Mereka mendakwa ianya merupakan hadiah dari BN namun mereka jangan lupa hasil daripada Sabah telah diambil oleh Kuala Lumpur dan sebenarnya inilah yang digunakan untuk biayai Projek Lebuh Raya Pan Borneo,” katanya.

Beliau ditemui selepas acara sambutan Hari Krismas dan Tahun Baharu 2020 di sini kelmarin.

Najib dalam lawatannya ke Beaufort kononnya mendakwa apabila Projek Lebuh Raya Pan Borneo terbengkalai, maka Pakatan Harapan (PH) telah menyekat usaha BN untuk menukar landskap ekonomi rakyat Sabah.

Sementara itu, Peter yang juga Presiden Persatuan KDM Malaysia yakin masyarakat Kadazandusun Murut (KDM) di kawasan Parlimen Kimanis akan memberi sokongan penuh terhadap calon Warisan Datuk Karim Bujang dalam Pilihan Raya Kecil (PRK) Kimanis nanti.

PRK pada 18 Jan ini adalah pertandingan satu penjuru menyaksikan Warisan bertembung satu lawan satu dengan BN yang diwakili oleh bekas Adun Bongawan dan Ketua Umno Kimanis, Datuk Mohamad Alamin.-SabahNewsToday


Sabah boleh manfaatkan kewujudan WIEF

KOTA KINABALU: Sabah boleh mengambil peluang kewujudan Forum Ekonomi Islam Sedunia (WIEF) untuk menarik pelaburan usahawan Islam dari seluruh dunia bagi mengembangkan aktiviti ekonomi dan perdagangannya.

Pengerusi WIEF, Tun Musa Hitam, berkata negeri ini memiliki banyak sumber yang boleh dimanfaatkan bagi menarik kehadiran pelabur dan WIEF sedia membantu dari segi hubungannya dengan ramai usahawan dari seluruh dunia.

“Kemungkinan Sabah mahu mengambil peluang kehadiran kami (WIEF) dan hubungannya dengan dunia. Kita juga akan lihat apa yang boleh dilakukan, apa yang Sabah minat dan saya dapat bayangan bahawa Ketua Menteri sangat tertarik,” katanya.

Beliau berkata demikian kepada pemberita selepas kunjungan hormat terhadap Ketua Menteri, Datuk Seri Mohd Shafie Apdal di Pusat Pentadbiran Negeri Sabah, di sini, hari ini.

Musa berkata, pertemuan selama kira-kira sejam itu antara lain memaklumkan mengenai kewujudan WIEF dan bagaimana ia boleh membantu mengembangkan perdagangan dan ekonomi menerusi rangkaian usahawan dimilikinya di seluruh dunia.

Katanya, WIEF sebuah badan yang menumpukan kepada perniagaan, pelaburan dan perdagangan serta pembangunan antarabangsa menerusi penganjuran pelbagai forum serta persidangan di seluruh dunia.

“Sebelum ini kita pernah mengadakan persidangan di Sarawak, Johor dan Kuala Lumpur, selain pelbagai tempat di seluruh dunia. Kita diterima dengan baik termasuk di luar negara seperti di London, Pakistan, Afrika Selatan dan malah di Moscow serta Jakarta.

“Sudah beribu yang hadir dan mengambil bahagian serta mendapat keuntungan daripada hubungan kita di seluruh dunia. Ia sangat berguna untuk bincang dan berhubung dalam perdagangan serta pelaburan dan yang pentingnya orang sudah tahu kita, forum kita, malah ramai ketua kerajaan menyertainya,” katanya.

Ditanya sama ada forum WIEF yang dijadualkan pada tahun ini akan diadakan di Sabah, beliau berkata, perkara itu belum dapat diumumkan kerana pihaknya belum membuat keputusan rasmi mengenainya. – Berita Harian


Isteri Tuntut Cerai Suami Tak Mandi

NEW DELHI: Keengganan suaminya untuk menjaga kebersihan diri termasuk mandi dan menggosok gigi, menyebabkan seorang wanita nekad menuntut cerai.

Oddity Central melaporkan, Soni Devi yang berasal dari daerah Bihar Vaishali mengakui tidak tahan lagi untuk meneruskan hidup bersama suaminya, Manish Ram yang mandi sekali saja dalam tempoh 10 hari.

Wanita berusia 20 tahun itu memohon mahkamah untuk meluluskan permohonannya kerana mendakwa suaminya malas memberus gigi, tiada adab dan tidak mengikut etika.

“Saya tidak sanggup lagi tinggal bersamanya dan menanggung semua ini lagi.

“Tolonglah bebaskan saya daripadanya kerana dia menghancurkan hidup saya.

“Lagipun, kami tiada anak dan hubungan juga tidak seperti suami isteri jadi sia-sia jika perkahwinan ini diteruskan,” tulisnya dalam surat tuntutan cerai.

Selain berpisah, Soni menuntut suaminya yang berumur 23 tahun itu memulangkan barangan kemas dan lain-lain hadiah pemberian keluarganya ketika hari perkahwinan mereka.

Sementara itu, Manish Ram, 23, yang bekerja sebagai tukang paip memberitahu portal Times of India yang dia mahu terus hidup bersama Soni dan akan cuba mengubah gaya hidup demi menyelamatkan rumah tangga mereka.

Manakala, Anggota Suruhanjaya Wanita Negeri (SWC) memberi tempoh dua bulan kepada pasangan berkenaan untuk menyelesaikan konflik di antara mereka sebelum merujuk semula kes itu di mahkamah. – Agensi


PRN Sabah: Musa Aman Tiada Dalam Senarai BN – Bung Moktar

KUALA LUMPUR: Pengerusi Badan Perhubungan UMNO Sabah, Datuk Seri Bung Moktar Radin mendedahkan, bekas Ketua Menteri Sabah, Tan Sri Musa Aman tiada dalam senarai calon yang akan bertanding dalam PRN Sabah.

“Saya tidak ada perbincangan mengenai itu (pulang ke Sungai Manila),” kata Bung Moktar.

“Nama beliau juga tiada dalam senarai calon (Barisan Nasional) yang akan diumumkan esok (Khamis),” katanya.BN dijangka akan mengumumkan senarai nama calon PRN Sabah kira-kira pukul 10 pagi Khamis.

Sementara itu, Musa yang juga bekas Ketua Badan Perhubungan UMNO Sabah seolah-olah memberi bayangan akan bertanding di kerusi Sungai Manila, Libaran dalam PRN pada 26 September depan.

Tindakan itu sekali gus menimbulkan tanda tanda tanya adakah beliau akan berpindah kerusi dalam PRN Sabah hujung bulan ini.

“I’m going back to Sungai Manila,” jelas Musa di akaun Facebook peribadinya pada Rabu.

Sungai Manila merupakan salah satu daripada 13 kerusi baru yang bakal dipertandingkan pada PRN Sabah ke-16.

Ia terletak di bawah Parlimen Libaran, yang dimenangi Barisan Nasional pada Pilihan Raya Umum ke-14 (PRU14) pada 2018 dengan majoriti 678 undi menewaskan calon Parti Warisan Sabah (Warisan) dan Parti Kebangsaan Sabah (PKS).

Dalam PRU14, Musa berjaya mengekalkan kerusi Dewan Undangan Negeri (DUN) Sungai Sibuga selepas menewaskan dua lagi pencabarnya, Asmara Abdul Rahman, 63 daripada Warisan dan dan Osman Enting, 75 yang mewakili PKS. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Naikkan Harga Rokok, Sekat Rokok Elektronik & Vape, MCTC Beritahu Kerajaan

PUTRAJAYA: Majlis Kawalan Tembakau Malaysia (MCTC) menggesa kenaikan harga rokok, pengharaman sepenuhnya vape dan e-rokok serta mencadangkan supaya Rang Undang-undang Kawalan Tembakau dibentangkan.

MCTC turut menyuarakan rasa kecewa dengan pembentangan Bajet 2022 Jumaat lalu khususnya pengumuman kerajaan bahawa cecair yang digunakan untuk produk vape akan dikenakan cukai eksais.

“Sejak enam tahun lalu, kami konsisten meminta kerajaan mengharamkan vape, e-rokok dan sebarang bentuk sistem penyampaian nikotin elektronik.

“Kami ingin mengingatkan kerajaan dan Ahli Parlimen bahawa produk vape tidak membantu perokok menghentikan amalan merokok,” kata Presiden MCTC Dr Lekhraj Rampal dalam satu kenyataan.

Beliau berkata, penyelidikan yang dilakukan di AS menunjukkan bahawa produk vape tidak berkesan dalam membantu mengekang tabiat perokok malah memudaratkan diri mereka sendiri.

Apa yang membimbangkan ialah vape semakin popular dalam kalangan remaja, katanya.

Lekhraj juga menyeru kerajaan meningkatkan cukai ke atas rokok daripada 58.6% daripada harga runcit sekarang kepada 70%.

Selain itu katanya, Rang Undang-undang Kawalan Tembakau yang drafnya telah dikemukakan kepada Jabatan Peguam Negara di bawah Pakatan Harapan pada 2019, mesti dibentangkan pada sidang Parlimen akan datang bagi mewujudkan undang-undang tembakau yang lebih komprehensif daripada yang terkandung dalam Akta Makanan 1983, Akta Racun 1952 dan Penjualan Akta Dadah 1952. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Teguran Berdarah Pekerja Ladang Di Lahad Datu

LAHAD DATU: Disebabkan menegur rakan serumah yang malas mencuci pinggan selepas makan,seorang pekerja ladang parah ditetak di rumah pekerja di Cenderawasih, Lahad Datu.

Kejadian berlaku pada 3 pagi, Selasa lalu dan mangsa lelaki berusia 29 tahun sempat melarikan diri ke rumah penyelianya terletak 500 meter dari lokasi.

Ketua Polis Daerah Lahad Datu Asisten Komisioner Nasri Mansor berkata, mangsa sedang tidur di dalam biliknya sebelum suspek berusia 25 tahun mengetuk pintu bilik itu dua kali.

“Mangsa kemudian membuka pintu namun, suspek terus menyerangnya menggunakan parang sambil menolaknya sehingga terjatuh ke lantai.

“Mereka bergelut dan mangsa berjaya merampas parang daripada suspek namun, disebabkan itu dia cedera di kepala, bahu kiri dan calar di pipi kiri,” katanya ketika dihubungi, hari ini.

Nasri berkata, suspek kemudian keluar dari bilik mangsa dan datang semula dengan membawa parang lain yang diambil di dapur.

Katanya, suspek juga mengejar mangsa yang ketika itu melarikan diri ke rumah penyelianya. Dia diselamatkan dan dibawa ke klinik di Cenderawasih sebelum dihantar ke Hospital Lahad Datu.

Menurutnya, laporan dibuat dan suspek berjaya ditahan pada 1.50 tengah hari, hari sama di rumah pekerja ladang itu.

“Siasatan awal kejadian berpunca daripada teguran mangsa terhadap suspek yang enggan basuh pinggan selepas makan dan mangsa menganggap suspek mungkin berdendam disebabkan itu.

“Sebelum ini mereka tidak pernah bergaduh. Pada 6 petang sebelum kejadian, mangsa ada melihat suspek seperti kemurungan dan bertanya jika dia ada masalah, namun dia hanya mendiamkan diri,” katanya.

Beliau juga memberitahu rumah itu didiami empat individu namun dua lelaki melarikan diri kerana ketakutan disebabkan kejadian itu.

Katanya, suspek turut cedera di telinga dan jari telunjuk kanan.

“Dua parang digunakan dalam kejadian itu dirampas dan kes disiasat mengikut Seksyen 326 Kanun Keseksaan,” katanya.


Lelaki Rentung Terperangkap Dalam Kereta

KENINGAU: Seorang lelaki rentung selepas kereta yang dipandunya bertembung dengan sebuah pacuan empat roda sebelum terbakar dalam kejadian di Jalan Sook-Nabawan, di sini, hari ini.

Dalam kejadian kira-kira jam 10 pagi itu, mangsa Wahab Marjuki, 61, dipercayai tersepit dan gagal keluar daripada kereta Proton Saga yang dipandunya selepas kemalangan berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 10.31 pagi

Katanya, susulan laporan itu, sepasukan enam anggota dan pegawai bersama sebuah jentera dikerah ke lokasi kejadian.

“Sebaik tiba di lokasi kejadian, kebakaran berjaya dipadam oleh orang awam sebelum ketibaan jentera Bomba.

“Hasil pemeriksaan, pasukan operasi menemui seorang mangsa lelaki ditemui rentung di dalam kenderaan Proton Saga berkenaan,” katanya dalam kenyataan media yang dikeluarkan, hari ini.

Menurutnya, mangsa kemudiannya dikeluarkan oleh pasukan operasi sebelum diserahkan kepada pihak polis untuk tindakan lanjut.

Katanya, pemandu kenderaan Isuzu DMax yang turut mengalami kecederaan ringan juga sudah dihantar oleh orang awam ke Hospital.

“Operasi terkawal pada jam 11.20 pagi dan pasukan bomba terus melakukan pemeriksaan akhir sekitar kawasan bagi memastikan tiada kemerbahayaan lain dan operasi ditamatkan sepenuhnya pada jam 11.29 pagi. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


10 Bot Kumpit Keluar Dari Perairan Sabah

KOTA KINABALU: Sebanyak 10 buah bot Kumpit telah meninggalkan perairan Sabah sebelum pada 5 April 2020 sebagaimana telah dibenarkan oleh Pengarah MKN Sabah.

Jumlah 10 buah kumpit adalah di perairan Labuan 2 buah manakala Sandakan 6 buah dan Tawau 2 buah.

Antara aktiviti pemunggahan barangan adalah seperti beras, minyak masak dan mee untuk dibawa balik ke Filipina.

Komander Pasukan Polis Marin (PPM W4) Wilayah 4 Sabah, ACP Hj Mohamad Pajeri Bin Ali berkata, pemeriksaan ke atas 10 buah kumpit berkenaan mendapati telah mendapat kelulusan Kerajaan Negeri untuk berlabuh di perairan Sabah bagi tujuan pemunggahan barangan (transhipment) seperti beras, minyak masak dan mee ke dalam kumpit-kumpit tersebut di Pelabuhan Labuan, Sandakan dan Tawau.

Pergerakan kumpit terakhir keluar dari perairan Sabah adalah dari Labuan sebanyak 2 buah pada 3 April 2020.

Di Tawau, pergerakan kumpit terakhir pada 01 April 2020, manakala di Sandakan adalah pada 02 April 2020.

Selain itu, PPMW4 akan membuat pemantauan secara berterusan khususnya yang melibatkan pergerakan kumpit di perairan Sabah dan akan mengusir keluar dari perairan Sabah jika terkesan mana-mana kumpit yang cuba memasuki perairan Sabah dalam tempoh Perintah Kawalan Pergerakan (PKP) berkuatkuasa sehingga 14 April 2020.

Sumber: Pasukan Polis Marin Wilayah 4 Sabah


Azalina Dilantik Timbalan Speaker Dewan Rakyat

KUALA LUMPUR: Ahli Parlimen Pengerang, Datuk Seri Azalina Othman Said dilantik Timbalan Yang Dipertua Dewan Rakyat baharu bagi menggantikan Nga Kor Ming yang meletak jawatan.

Speaker Dewan Rakyat, Datuk Azhar Azizan Harun, memaklumkan pemilihan Azalina dibuat selepas hanya ada seorang calon dikemukakan ke jawatan berkenaan.

Terdahulu, Perdana Menteri, Tan Sri Muhyiddin Yasin, membawa usul supaya Azalina menggantikan Kor Ming, dan usul disokong oleh Ahli Parlimen Gombak, Datuk Seri Mohamed Azmin Ali.

Dengan pelantikan itu, Azalina, yang juga bekas menteri mencipta sejarah sebagai wanita pertama dipilih untuk mempengerusikan sidang Dewan Rakyat.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedai, Stor Barangan Elektrik Di Inanam Musnah Terbakar

KOTA KINABALU: Peniaga dan pekerjanya berhadapan detik cemas apabila bangunan kedai dan stor barangan elektrik terbakar kira-kira jam 3.30 petang di Inanam.

Ketua Zon Kota Kinabalu Hamsa Isnurdini berkata sebaik mendapat panggilan kecemasan pihaknya menggerakkan keseluruhan 20 anggota dari Balai Bomba dan Penyelamat (BBP) Lintas dan Kota Kinabalu ke lokasi kejadian.

“Kebakaran membabitkan bangunan kedai dan stor barangan elektrik seluas 40X100 kaki persegi dan semasa operasi pemadaman pihak bomba mengalami kesukaran untuk mendapatkan air dari pili bomba.

“Operasi pemadaman bagaimanapun berjaya dilaksanakan menggunakan sumber air dari dua jentera pemadam bomba yang menampung kira-kira 20,000 liter air setiap satu,” katanya.

Beliau berkata kebakaran dapat dikawal jam 4.15 petang dan mujurlah tiada mangsa yang dilaporkan cedera dalam kes ini.

Tambahnya punca kejadian serta jumlah kerugian masih dalam siasatan pihak forensik bomba.

Sementara itu pemilik kedai yang ditemui di lokasi kejadian berkata mereka hanya menyedari berlakunya kebakaran selepas jiran yang bekerja di kedai bersebelahan memaklumkan kejadian berkenaan.

“Sebaik mendapat tahu berlakunya kebakaran saya dan tujuh pekerja lain segera memindahkan barangan yang mampu dialihkan dari kawasan kedai.

“Orang ramai yang berada di lokasi kejadian membantu untuk memanggil bomba sebelum pihak bomba tiba kira-kira beberapa minit kemudian,” katanya.

Beliau yang sudah tiga tahun menjalankan perniagaan di kedai itu berkata pihaknya juga berusaha untuk memadamkan kebakaran menggunakan air serta alat pemadam api bagaimanapun keadaan api yang cepat merebak tidak mampu dikawal.

“Kami juga tidak sempat mengira stok barangan yang disimpan berikutan berlakunya kemasukan serta keluaran stok setiap masa tambahan pula kejadian berlaku secara tiba-tiba.

“Mujurlah pihak bomba cepat melaksanakan tugas dan tiada kecederaan kepada pekerja kami,” katanya.


Berang Dituduh Peragut, Empat Remaja Warga Asing Bunuh Lelaki

TAWAU: Tidak berpuas hati dituduh mencuri dan meragut menjadi motif empat remaja lelaki warganegara Filipina membunuh susulan penemuan mayat lelaki di dalam longkang di belakang bangunan sebuah premis, di Jalan Bantu, Fajar, dekat sini semalam.

Ketua Polis Daerah Tawau, Asisten Komisioner Peter Umbuas berkata keempat-empat suspek berusia 16 hingga 17 tahun berjaya ditahan sepasukan polis pada pukul 3 petang tadi di tiga lokasi berasingan, dekat sini.

“Kes pembunuhan adalah bermotifkan dendam selepas keempat-empat suspek tidak berpuas hati terhadap mangsa yang menuduh suspek menjalankan kegiatan mencuri dan meragut.

“Kenderaan jenis Proton Wira milik mangsa dikenali Jaafar Jalman, 49, yang dibawa lari suspek turut ditemui,” katanya dalam kenyataan hari ini.

Beliau berkata keempat-empat suspek ditahan dan disiasat dibawah Seksyen 302 Kanun Keseksaan kerana membunuh.

Terdahulu, pihaknya menerima panggilan daripada orang awam berhubung penemuan mayat mangsa kira-kira pukul 5.56 petang.

Katanya bertindak atas maklumat sepasukan polis dari Bahagian Siasatan Jenayah Ibu Pejabat Polis Daerah (IPD) Tawau bergegas ke tempat kejadian untuk menjalankan siasatan lanjut.

Pemeriksaan awal mendapati mangsa ditemui dalam keadaan tertiarap dan lengkap berpakaian.

Siasatan pada fizikal mangsa, terdapat dua kesan luka tikaman di bahagian dada sebelah kanan dan bahagian tengkuk sebelah kiri.

Polis turut menemukan satu pemutar skru dan pisau berhampiran lokasi mayat mangsa ditemui.

Terdahulu dilaporkan, mangsa keluar rumah seorang diri pada 12.45 pagi kelmarin sebelum mayatnya ditemui tertiarap di dalam longkang di Jalan Bantu, Fajar petang kelmarin. – SabahNewsToday


Remaja Maut Dirogol Oleh Empat Rakannya Sehingga Alat Sulitnya Hancur

Seorang remaja perempuan meninggal dunia selepas dirogol empat rakannya sebelum meninggalkan mayatnya dalam keadaan yang cedera teruk terutamanya di bahagian kemaluan yang hancur, kata pendakwaraya.

Jhoselin Monica Calani, 17, meninggal dunia di hospital, dua minggu selepas diserang empat suspek terbabit dalam kejadian di Oruro, barat Bolivia.

Mangsa dirogol selepas minum bersama empat suspek di sebuah rumah, bulan lalu, kata Pendakwaraya Orlando Zapata kepada media.

Laporan mengatakan, mangsa tidak sedarkan diri selepas minum dua minuman keras dan sebaik tersedar, dia langsung tidak ingat apa yang telah berlaku.

Mangsa mengalami kesakitan teruk di bahagian punggung dan sukar berdiri. Media tempatan melaporkan, mangsa berjaya keluar dari rumah itu dan mendapatkan bantuan dari orang awam yang kemudian membawa dia ke hospital di mana mangsa disahkan berada dalam keadaan kritikal.

Ketika menjalani pembedahan, mangsa disahkan meninggal dunia akibat dari kecederaan parah yang dialaminya.

Zapata berkata, suspek yang ditahan berusia antara 16 dan 17 tahun, mengambil kesempatan di atas persahabatan mereka dengan mangsa.

Kesemua mereka direman untuk siasatan lanjut.

Ibu mangsa berkata, “Kami menderita, sepatutnya kami meraikan dia yang baru tamat pengajian.

“Mereka yang terlibat tidak boleh dibebaskan. Keadilan perlu ditegakkan dan mereka mesti menerima balasan di atas perbuatan mereka, mereka tidak boleh dihukum dengan hukuman ringan.”

Pegawai penyiasat masih menunggu laporan forensik bagi mengetahui sama ada suspek diberi dadah pada malam kejadian dia diserang empat suspek terbabit.

Kesemua suspek berdepan dengan hukuman penjara 30 tahun jika didapati bersalah.


Pindaan Had Umur Layak Mengundi Suatu Kejayaan Besar

KOTA KINABALU, 17 Julai – Rakyat Malaysia menunjukkan kematangan demokrasi apabila Parlimen meluluskan undi bersejarah untuk menurunkan had umur layak mengundi di negara ini daripada 21 tahun kepada 18 tahun.

“Ia adalah undi bersejarah di mana anggota parlimen berdiri teguh dalam satu suara untuk meminda Perlembagaan Persekutuan pada Selasa untuk membolehkan generasi muda kita melaksanakan peranan lebih penting dalam pembinaan negara,” kata Jo-Anna Sue Henley Rampas, setiausaha politik kepada Ketua Menteri Sabah.

Dalam kenyataan di sini hari ini, beliau berkata proses untuk menurunkan had umur layak mengundi kepada 18 tahun daripada 21 tahun dilihat sebagai kejayaan besar dalam sejarah masyarakat Malaysia.

“Ia akan meremajakan Malaysia. Perspektif baharu ini akan merangsang tsunami anak muda untuk melaksanakan peranan dinamik dalam pertubuhan politik.

“Semangat peremajaan dalam landskap politik di rantau ini akan wujud dengan menyuntik tenaga baharu dalam proses penggubalan dasar,” kata Jo-Anna, yang juga timbalan ketua Wirawati Parti Warisan Sabah


Kentut Terlalu Kuat, Lelaki Didenda RM2,412

Vienna: Polis Austria mendenda seorang lelaki 500 euro (kira-kira RM2,412) kerana kentut terlampau kuat ketika ditahan untuk pemeriksaan.

Polis mempertahankan jumlah denda berkenaan dengan mendakwa lelaki itu sengaja berbuat demikian ketika bangun dari bangku tempat dia duduk sebelum itu.

Bagaimanapun, lelaki terbabit mengadu denda yang disifatkannya sebagai tidak adil kepada portal berita, O24.

Namun, polis Austria menerusi reaksi di Twitter berhubung perkara itu menegaskan bahawa lelaki terbabit tidak memberi kerjasama ketika pemeriksaan.

Lelaki terbabit dikatakan mengangkat punggungnya sedikit dari bangku, memandang polis, sebelum tiba-tiba kentut dengan amat kuat.

Polis berkata, jika tidak berpuas hati, lelaki terbabit boleh mencabar denda itu menerusi prosedur undang-undang.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peruntukan RM6 Juta Baik Pulih Kompleks Sukan Tambunan Dan Keningau

KENINGAU– Kerajaan Negeri Sabah memperuntukkan sebanyak RM6 juta bagi menjalankan kerja-kerja membaik pulih beberapa kerosakan infrastruktur di Kompleks Sukan Tambunan dan Keningau.

Menteri Belia dan Sukan Sabah Phoong Jin Zhe berkata kerja-kerja menaik taraf kompleks sukan di dua daerah berkenaan adalah sebagai persediaan penganjuran Sukan Sabah 2019 yang dijangka berlangsung  Disember ini dan Keningau adalah tuan rumah bagi temasya sukan itu pada tahun ini.

Beliau berkata kerja-kerja membaik pulih itu akan memberi penekanan kepada penambahbaikkan trek sintetik memandangkan kemudahan sukan berkenaan mengalami kerosakan teruk.

“Selepas melakukan tinjauan di kedua-dua stadium itu, saya mendapati kedua-duanya mengalami masalah kerosakan sama iaitu trek sintetik rosak dan sudah agak lama. Kerja penambahbaikkan harus  dilaksanakan pada tahun ini,” katanya ketika ditemui pemberita semasa lawatan kerjanya di sini, hari ini.

Phoong berkata kementeriannya akan berusaha mendapatkan lebih banyak peruntukan bagi menaik taraf prasarana sukan di semua kompleks sukan di Sabah untuk kemudahan rakyat khususnya dalam kalangan  belia,  dan beliau akan bekerjasama dengan agensi berkaitan untuk memastikan semua kemudahan berkenaan dinaik taraf secara berperingkat.

Beliau berkata kementeriannya optimis mengembalikan semula kegemilangan Sabah dalam arena sukan dengan memastikan infrastruktur sukan mencukupi dan persiapan atlet yang optimum memandangkan  ia adalah antara resepi penting bagi merealisasikan iltizam itu.

Dalam perkembangan berkaitan, Phoong berkata, kementeriannya akan mempertimbangkan cadangan untuk mengkomersilkan kemudahan disediakan di setiap kompleks sukan di Sabah termasuk kadar bayaran dikenakan kepada orang awam yang menyewa dewan bagi menganjurkan majlis.

Namun, cadangan itu memerlukan kajian terperinci memandangkan kadar sewa rendah ditetapkan pada masa sekarang lebih bertujuan membantu rakyat dan bukannya untuk mengaut keuntungan, katanya.


Video Seks Ditularkan Oleh Anggota PKR Sendiri – Azmin Ali

Menteri Hal Ehwal Ekonomi Datuk Seri Mohamed Azmin Ali yakin penularan video seks kontroversi yang dikaitkan dengannya dilakukan oleh pihak dalaman parti.

“Saya yakin… saya yakin,” jawabnya kepada pemberita ketika ditanya mengenai keyakinannya bahawa dalang yang tularkan video itu adalah anggota Parti Keadilan Rakyat (PKR) sendiri.

Beliau ditemui pada majlis menandatangani perjanjian hak pembangunan antara Konsortium PCSB-MGB dengan Must Ehsan Development Sdn Bhd di Dewan Jubli Perak, di sini hari ini.

Mohamed Azmin yang juga Timbalan Presiden PKR itu juga yakin penularan video kontroversi itu merupakan agenda politik pihak tertentu yang bertujuan mahu menyekat kemaraan dan prestasinya dalam kerajaan serta bidang politik.

“Saya yakin, umum akan dapat melihat siapakah dalang dalam hal ini. Biar polis jalankan siasatan. Saya rasa tidak adil sekiranya (ada) individu (tertentu) membuat kenyataan yang boleh mengganggu siasatan.

“Biarlah rakyat buat hukuman atas perkara ini dan sekarang terbukti, semakin kuat persepsi (yang) membayangkan pihak terlibat dalam konspirasi serta tohmahan ini,” katanya.

Mohamed Azmin turut menegaskan beliau akan memberikan keutamaan dan kerjasama penuh kepada polis untuk menyiasat penularan video seks kontroversi itu malah menyifatkan dakwaan yang dikaitkan dengannya sebagai kejam serta jahat.

Ditanya mengenai ada pihak mencadangkan beliau membuat sumpah laknat bagi menafikan kaitannya dengan video tersebut, Mohamed Azmin memberitahu sebarang tindakan yang diambilnya adalah berdasarkan kepada nasihat serta pandangan peguamnya.

“Sebab itu saya buat laporan qazaf dan ada proses-prosesnya (untuk membuat sumpah laknat) dan biarlah proses itu berjalan. Kita harus benarkan siasatan (oleh polis) terus dijalankan.

“Kita juga tidak harus mengganggu proses-proses itu dengan kenyataan dan tekanan kepada pihak yang bertanggungjawab dalam menjalankan siasatan,” katanya.

Dalam pada itu, ditanya pula mengenai laporan media Australia mengatakan video kontroversi itu tidak diubah secara digital, Mohamed Azmin berkata adalah tidak adil mana-mana pihak membuat sebarang kenyataan kerana siasatan mengenainya sedang dijalankan berdasarkan laporan yang dibuat.

Katanya, sekiranya ada pihak tidak bertanggungjawab masih mahu membuat kenyataan seumpama itu, ia hanya dilihat sebagai mengganggu siasatan.


Suri Rumah Di Sabah Jadi Jutawan Selepas Menang Loteri RM41.45 Juta

KUCHING: Seorang suri rumah dari Sabah menjadi jutawan dalam sekelip mata selepas memenangi hadiah Supreme Toto 6/58 Jackpot sebanyak RM41.45 juta pada minggu lepas.

Pemenang bertuah berusia 54 tahun itu ketika menuntut hadiah kemenangan bersama suami dan anak perempuannya di ibu pejabat di Kuala Lumpur memberitahu, beliau hanya menyedari dirinya pemenang pada Rabu selepas memeriksa tiket menggunakan mesin CheckWin di sebuah premis pada Sabtu.

“Berita baik ini menyebabkan saya tidak dapat tidur beberapa hari selepas mengetahui bahawa saya pemenang Jackpot RM41.45 juta.

“Sebagai suri rumah, bermain permainan lotto adalah kegemaran saya kerana saya suka mencampur dan memadankan nombor walaupun hanya bertaruh sekali sekala apabila mengikuti suami membeli nombor,” katanya menerusi kenyataan yang dikeluarkan Sport Toto Malaysia hari ini.

Wanita itu memberitahu set nombor yang membawa tuah kepada dirinya (1, 9, 12, 17, 28 dan; 38) merupakan gabungan beberapa nombor bertuah dan hari lahir ahli keluarganya.

“Saya masih tidak tahu apa yang hendak dibuat dengan durian runtuh ini. Saya rasa saya akan berkongsinya dengan suami dan anak saya,” katanya lagi.

Beliau yang hanya membelanjakan RM2 pada tiket Supreme Toto 6/58 membawa pulang RM41,450,150.65.


Dua Lelaki Dipercayai Ahli Kumpulan Abu Sayyaf Maut Ditembak

KOTA KONABALU: Dua lelaki yang dipercayai ada kaitan dengan kumpulan militan negara jiran ditembak mati di perairan Lahad Datu, malam tadi.

Dalam kejadian 11 malam itu, sepasukan polis yang sedang melakukan rondaan di kawasan darurat terserempak dengan dua pam bot dalam keadaan mencurigakan kira-kira 10 batu nautika dari pantai.

Bagaimanapun, ketika cuba dipintas untuk pemeriksaan, salah seorang daripada lelaki itu melepaskan tembakan ke arah pasukan keselamatan.

Pesuruhjaya Polis Sabah Datuk Omar Mammah berkata, untuk tujuan mempertahankan diri, pasukan polis terpaksa melepaskan tembakan balas ke arah kumpulan suspek.

Bagaimanapun katanya, salah satu bot yang dipercayai ahli kumpulan suspek berjaya melarikan diri ke arah perairan Filipina.

“Selepas keadaan reda, pemeriksaan mendapati terdapat satu mayat lelaki terbaring di atas bot manakala seorang lagi suspek ditemui terapung berhampiran bot dengan beberapa kesan tembakan.

“Kedua-dua mayat suspek bersama pam bot kemudiannya dibawa balik ke Pengkalan Pasukan Polis Marin, Lahad Datu untuk tindakan lanjut,” katanya pada sidang media di Ibu Pejabat Polis Kontinjen (IPK) Sabah hari ini.

Omar berkata, siasatan awal mendapati tiada sebarang dokumen pengenalan diri ditemui pada mangsa namun kedua-dua suspek dipercayai berusia lingkungan 30 hingga 40-an.

Katanya, hasil pemeriksaan lanjut menemui satu laras senapang jenis rifle, dua butir peluru dan kelongsong peluru.

“Kita percaya kumpulan suspek ini berkemungkinan cuba melakukan jenayah di perairan negara ini,” katanya.


Polis Sabah tahan lelaki, rampas 4.227 kg dadah

KOTA KINABALU, 5 Nov – Polis Sabah menahan seorang lelaki dan merampas dadah dipercayai syabu seberat 4.227 kilogram dianggarkan bernilai lebih RM200,000 dalam satu serbuan di kawasan Taman Teluk Likas, dekat sini, pada 31 Okt lepas.

Pesuruhjaya Polis Sabah Datuk Omar Mammah berkata lelaki warga tempatan berumur 35 tahun itu ditahan sepasukan polis daripada Jabatan Siasatan Jenayah Narkotik Ibu Pejabat Polis Daerah (IPD) Kota Kinabalu selepas risikan dan bertindak atas maklumat mengenai aktviti pengedaran dadah di kawasan itu.

Omar berkata polis ternampak suspek lelaki itu yang berada dalam keadaan mencurigakan sedang berjalan kaki dan menjinjing satu beg plastik pada tangan kanannya dan kemudian duduk di kawasan taman berkenaan seperti sedang menunggu seseorang.

“Tidak lama selepas itu, polis menghampiri suspek dan memperkenalkan diri sebagai polis sebelum menahan serta membuat pemeriksaan terhadapnya. Semasa pemeriksaan itu, polis menjumpai empat bungkusan plastik berisi bahan hablur disyaki dadah jenis methamphetamine atau syabu.

“Pemeriksaan lanjut polis mendapati berat kasar dadah itu lebih kurang 4.227 kilogram yang dianggarkan bernilai lebih RM200,000. Ini adalah rampasan dadah terbesar IPD Kota Kinabalu setakat ini,” katanya dalam sidang media yang turut dihadiri Ketua Polis IPD KK ACP Habibi Majinji, di sini hari ini.

Omar berkata siasatan mendapati suspek mendapat bekalan dadah tersebut daripada seorang rakan di Semenanjung yang menghantar dadah itu melalui perkhidmatan kurier.

Suspek telah mengambil dadah dihantar menggunakan perkhidmatan kurier itu di satu tempat di Donggongon, Penampang sebelum datang ke Taman Teluk Likas untuk urusan jual beli dadah, katanya.

Beliau berkata suspek didapati negatif dadah hasil daripada ujian air kencing serta tidak mempunyai rekod jenayah lampau itu direman sehingga 7 Nov ini.

Kes disiasat di bawah Seksyen 39B Akta Dadah Berbahaya 1952.


Kabinet Dibentuk GRS Tidak Hormati Budaya, Bangsa Di Sabah

KOTA KINABALU: Struktur Kabinet yang dibentuk kerajaan Gabungan Rakyat Sabah (GRS) dilihat tidak menghormati kepelbagaian budaya dan bangsa di Sabah.

Ia susulan pelantikan Ahli Dewan Undangan Negeri (ADUN) dari PAS dan tiada menteri dari kaum Cina yang dilantik mewakili komuniti itu seperti yang dilakukan dalam kerajaan sebelum ini.

Pemangku Pengerusi DAP, Datuk Frankie Poon berkata, pelantikan Setiausaha Pas Sabah, Aliakbar Gulasan mungkin menyebabkan isu perkauman berlaku dan menjejaskan keharmonian kaum di negeri ini.

“Pas tidak bertanding dalam pilihan raya lalu tetapi masih dilantik sebagai ADUN lantikan. Ini menunjukkan GRS terutama Ketua Menteri, Datuk Seri Hajiji Mohd Noor mementingkan kuasa politiknya dan hanya akan menjadi seorang Ketua Menteri yang mematuhi arahan kerajaan Persekutuan saja.

“Hajiji juga tidak mengamalkan kepelbagaian kaum dalam pembentukan kerajaan dan tiada menteri kaum Cina yang dilantik untuk mewakili komuniti Cina,” katanya dalam satu kenyataan di sini semalam.

Katanya lagi, Timbalan Ketua Menteri, Datuk Jeffery Kitingan yang juga Presiden Parti Solidariti Tanah Airku (STAR) dan Presiden Parti Bersatu Sabah (PBS), Datuk Seri Dr Maximus Ongkili pernah mengatakan bahawa GRS tidak akan melantik wakil dari Pas dalam kerajaan Sabah.

“Jika mereka masih berpendirian sebagai wakil parti Sabah, letak jawatan Kabinet untuk menunjukkan tidak puas hati dengan keputusan Hajiji yang tidak selaras dengan tuntutan mereka.

“Janganlah mengikut segala keputusan Hajiji demi kedudukan sebagai menteri,” katanya.

Dalam pada itu, Frankie turut mengkritik kerajaan GRS yang dilihat hanya mementingkan pelantikan menteri dan ADUN dilantik serta mengabaikan situasi wabak koronavirus (Covid-19) yang makin serius di Sabah.

“Mereka seharusnya mengutamakan perbincangan untuk mengatasi situasi penularan wabak di Sabah tetapi rakyat dimaklumkan bahawa Hajiji akan menjalankan kuarantin di rumah sepanjang 14 hari atas sebab terdedah dengan individu yang positif Covid-19.

“Jadi siapakah rakyat boleh harapkan untuk mengatasi situasi wabak Covid-19 di negeri Sabah?” soalnya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yong Bidas Liew Tidak Peka Isu Tuntutan Ke Atas Sabah

KOTA KINABALU: Bekas ketua menteri Sabah Yong Teck Lee hari ini menuduh bekas menteri undang-undang Liew Vui Keong tidak peka berhubung tuntutan yang dibuat oleh waris kesultanan Sulu ke atas Sabah di mahkamah di Sepanyol.

Presiden Parti Progresif Sabah itu juga berkata, Liew berkelakuan seperti “penakut” dengan membiarkan kakitangannya menjawab bagi pihak dirinya selain membiarkan isu itu dikendalikan oleh menteri pusat dari negeri itu yang baru dilantik.

Beliau berkata, pihak penuntut, yang dikenali sebagai keluarga Kiram, memfailkan kes itu di Madrid pada 2019 sewaktu Liew masih menteri pusat.

“Dalam kenyataannya, Liew membuat keputusan untuk berselindung di belakang kakitangannya ketika menjawab pertanyaan saya kenapakah pemimpin Warisan di Sabah berdiam diri berhubung isu itu, sekali gus menunjukkan beliau penakut.

“Beliau juga meminta saya bertanyakan soalan itu kepada menteri pusat yang berasal dari Sabah. Ini mengesahkan bahawa beliau tidak peka berhubung perkara itu,” katanya dalam satu kenyataan hari ini.

Sebagai respons terhadap pertanyaan Yong, Liew menamakan timbalan menteri pelancongan, kesenian dan kebudayaan Jeffrey Kitingan dan menteri hal-ehwal sabah dan Sarawak, Maximus Ongkili yang berasal dari Sabah, supaya menjawab pertanyaan Yong kenapakah pemimpin Warisan berdiam diri berhubung kes mahkamah itu.

Pejabat Mahkamah Persekutuan ketika berada di bawah kerajaan Perikatan Nasional (PH) menerima arahan daripada Mahkamah Tinggi Kota Kinabalu yang menyebut bahawa tuntutan keluarga Kiram ke atas Sabah tidak memberi kesan ke atas Malatysia.- FreeMalaysiaToday


‘Nur Sajat, Minta Maaf Atau Saman’ – Yusmiliati

Ahli perniagaan terkenal Muhammad Sajjad Kamaruzzaman atau lebih dikenali sebagai Nur Sajat diminta membuat permohonan maaf secara bertulis dan video kepada individu bernama Yusmiliati Mohamed Yusof dalam tempoh 48 jam bermula hari ini jika tidak mahu disaman.

Permohonan itu bagi membersihkan nama Yusmiliati yang dituduh sebagai penipu berikutan didakwa gagal menguruskan penukaran jantina Sajat di Jabatan Pendaftaran Negara Malaysia (JPNM).

Yusmiliati ketika ditemui berkata, niatnya untuk membantu mempermudahkan urusan penukaran jantina Sajat tetapi ditolak JPN berikutan ada dokumen yang tidak lengkap.

“Saya dituduh tidak buat kerja berikutan dia sudah bayar sejumlah wang kepada saya. Berikutan itu, dia menerusi pembantu peribadinya, Ashaari Maznan membuat laporan polis terhadap saya.

“Disebabkan laporan itu, saya ditahan reman selama empat hari di Balai Polis Ampang dan disiasat mengikut Seksyen 420 Kanun Keseksaan. “Kini saya terpaksa turun naik mahkamah atas dakwaan menipu kerana mengaku tidak bersalah atas pertuduhan itu,” katanya pada sidang media isu berkenaan yang diadakan di pejabat Persatuan Pekerja Perfileman Malaysia (Profima), di sini, petang tadi.

Hadir sama pada sidang media itu, peguam Yusmiliati, Ahmad Faiq Azizan dan Mohd Amirul Ramli.

Berkongsi perkenalannya dengan Sajat, Yusmiliati berkata, dia mengenali ahli perniagaan itu melalui seorang teman pada Jun 2017.

“Saya menawarkan diri membantu Sajat untuk mengubah status jantina asal pada kad pengenalannya.

“Selepas beberapa kali berurusan Sajat gagal mengemukakan dokumen pengesahan daripada doktor yang menyatakan dia khunsa,” katanya.

Tegas Yusmiliati sekiranya Sajat gagal membuat permohonan maaf, dia tidak teragak-agak untuk bawa perkara itu ke mahkamah. – Harian Metro


45 Kayu Balak Dirampas

KENINGAU: Sebanyak 45 kayu balak dirampas dan seorang lelaki ditahan Penguatkuasa Wilayah Keningau dan Kudat, Jabatan Perhutanan Sabah selepas disyaki terbabit dalam kes pembukaan tanah kerajaan dan menebang secara haram.

Ketua Konservator Hutan, Datuk Mashor Mohd Jaini berkata Penguatkuasa Wilayah Keningau menahan suspek itu pada 28 Februari lalu.

“Lelaki itu didakwa terbabit menebang dan mengumpul kayu balak secara haram di Kampung Kasuing dekat ini. Turut disita adalah traktor, 11 balak dan lebih kurang 300 kayu terubah pelbagai saiz.

“Tangkapan dibuat atas kesalahan di bawah Seksyen 23(2) Enakmen Hutan 1968 dan dan kertas siasatan akan dikemukakan kepada Pengarah Pendakwaan Negeri Sabah untuk ketetapan selanjutnya,” katanya

Menurutnya, jika sabit kesalahan, suspek boleh dikenakan denda tidak melebihi RM500,000 dan hukuman penjara maksimum 20 tahun.

Sementara itu dalam kejadian berasingan pada 26 Februari lalu, pasukan Penguatkuasa Wilayah Kudat menyita lima traktor berhampiran Kampung Tagibang, Ranau dan semua jentera disyaki digunakan untuk mengumpul balak di tanah kerajaan tanpa sebarang kelulusan atau permit yang sah.

“Turut disita adalah 34 batang balak yang dikumpul di beberapa kawasan berasingan. Ketika serbuan dibuat oleh penguat kuasa, tidak ada pekerja ditemui dan lima traktor ditemui di beberapa lokasi berasingan.

“Kes ini sedang disiasat oleh Jabatan Perhutanan Sabah di bawah Seksyen 23 (2) Enakmen Hutan 1968 dan kertas siasatan kelak akan dirujuk kepada Pengarah Pendakwaan Sabah untuk tindakan selanjutnya,” katanya.


RM1,600 Untuk Isi Rumah Berpendapatan Bulanan RM4,000 Ke Bawah

KUALA LUMPUR: Perdana Menteri Muhyiddin Yassin hari ini mengumumkan Bantuan Prihatin Nasional, iaitu pemberian tunai secara one-off dengan peruntukan hampir RM10 bilion.

Katanya, buat pertama kalinya bantuan akan turut disalurkan bukan sahaja kepada kumpulan B40 tetapi meliputi kumpulan M40. Mereka ini termasuk pekerja swasta, peneroka Felda, petani, nelayan, peniaga kecil dan semua yang tergolong dalam kumpulan M40 dan ke bawah.

• RM1,600 kepada hampir 4 juta isi rumah yang berpendapatan bulanan RM4,000 dan ke bawah. Bayaran RM1,000 akan dibayar pada bulan April 2020 dan RM600 pada bulan Mei 2020.

• RM1,000 kepada hampir 1.1 juta isi rumah yang berpendapatan lebih RM4,000 hingga RM8,000 yang akan dibayar pada bulan April 2020 sebanyak RM500 dan baki RM500 pada bulan Mei.

• RM800 kepada 3 juta individu bujang berusia 21 tahun ke atas dan berpendapatan bulanan RM2,000 dan ke bawah. Bayaran RM500 akan dibayar pada bulan April 2020 dan baki RM300 pada bulan Mei 2020.

• RM500 kepada 400,000 individu bujang berusia 21 tahun ke atas yang berpendapatan bulanan lebih RM2,000 hingga RM4,000. Bayaran sebanyak RM250 akan dibuat pada bulan April 2020 dan baki RM250 pada bulan Mei.

Muhyiddin berkata demikian dalam perutusan khas perdana menteri yang disiarkan secara langsung melalui Radio Televisyen Malaysia (RTM), hari ini.

Di samping itu, katanya, baki pemberian tunai di bawah program Bantuan Sara Hidup (BSH) yang sedang dilaksanakan akan dibayar pada bulan Julai 2020 melibatkan peruntukan sebanyak RM3.2 bilion.


Pecah Masuk Rumah Pesakit Covid-19, 5 Perompak Terpaksa Disaring & Kuarantin

Ditangkap polis sebelum mengetahui rumah tersebut kepunyaan pesakit Covid-19

Rompak Rumah Pesakit COVID-19, 5 Perompak Terpaksa Disaring Dan Kuarantin dlam satu kerjadian dipercayai berlaku di Makassar, Indonesia.

Kelima-lima perompak tersebut ditangkap oleh anggota polis 24 jam selepas merompak sebuah rumah dua hari lepas.

Difahamkan rumah terbabit tiada penghuni, namun tanpa pengetahuan mereka, rumah tersebut kosong kerana pemilik rumah berada dalam kuarantin setelah diuji positif untuk Covid-19.

Mencuri emas, wang tunai dan juga kemungkinan besar virus tersebut.

Menurut Kompas TV, 5 pencuri terbabit memecah masuk ke dalam rumah tersebut dan mencuri 15 gram aksesori emas dan wang tunai sekitar RM6,000.

Dalam masa 24 jam selepas insiden tersebut, mereka ditangkap polis dan turut diletak dalam sel penjara berasingan ketika dalam lokap.

Mereka kemudian dipaksa untuk melakukan saringan Covid-19 di halaman balai polis Panakkukang. Anda boleh lihat laporan lanjut dalam video dibawah.

Walau apa-apa pun keadaan, janganlah berpilih untuk mencuri. You’ll never know what exactly you are walking away with. Kan percuma kalau mereka ni tiba-tiba positif virus tu? Tapi itulah karma and when you do bad things, anda akan dibalas benda setimpal.


GRS Akan Bekerja Keras Untuk Bawa Lebih Banyak Pembangunan Untuk Sabah 2022 – Hajiji

KOTA KINABALU : Kerajaan Sabah yang diterajui oleh Gabungan Rakyat Sabah (GRS) akan bekerja dengan lebih gigih untuk membawa lebih banyak pembangunan kepada negeri pada tahun 2022.

Ketua Menteri Datuk Hajiji Noor dalam amanat sempena Krismas dan Sambutan Tahun Baharu berkata GRS berada di landasan yang betul untuk membawa kemajuan buat seluruh penduduk negeri walaupun semasa berhadapan dengan pelbagai cabaran yang dibawa oleh kemunculan pandemik COVID-19.

Beliau berkata kerajaan negeri telah melakukan yang terbaik untuk menangani krisis termasuk dalam aspek ekonomi dan kesihatan.

“Kerajaan negeri tidak pernah goyah dalam melaksanakan pelan-pelan pembangunan walaupun semasa krisis. Kita bertekad untuk terus maju pada 2022 bagi memastikan segala agenda pembangunan seperti yang digariskan dalam Hala Tuju Sabah Maju Jaya (SMJ) dan Bajet 2022 Negeri, berjalan lancar,” katanya.

Beliau berkata pelan pembangunan lima tahun SMJ bermula dengan jayanya Mac lepas, yang menyaksikan tiga pelaburan besar bernilai RM10 bilion berjaya ditandatangani, yakni projek Lok Kawi Resort City, pembangunan kilang pembuatan ‘foil’ tembaga dan projek kelapa bersepadu yang menyumbang kepada hasil tinggi.

Hajiji berkata kerajaan Sabah sentiasa bekerja keras bagi membawa pelaburan berimpak tinggi ke dalam negeri, dan perbincangan masih sedang berjalan dengan beberapa pelaburn untuk membawa pelaburan baharu ke Sabah.

“Sebaik sahaja pelaburan ini di muktamadkan, ia akan membantu merangsang semula pertumbuhan ekonomi negeri dan membawa manfaat kepada rakyat dan negeri,” katanya dan menambah Sabah juga berada di landasan betul untuk menjadi pusat pangkalan data pelabur bagi Asean, selaras dengan kerangka kerja pembangunan SMJ.

Beliau seterusnya merakamkan ucapan terima kasih kepada rakyat Sabah atas kepercayaan dan sokongan berterusan kepada kerajaan negeri pimpinan GRS untuk memimpin serta membangunkan negeri, dan menyeru mereka untuk terus menjaga keamanan dan kestabilan agar Sabah dapat menarik pelabur berpotensi ke negeri ini.

Hajiji berkata satu lagi kejayaan besar kerajaan negeri adalah dengan pemeteraian Perjanjian Kerjasama Komersial antara PETRONAS dan kerajaan negeri bagi menandakan era baharu dalam industri minyak dan gas Sabah.

Beliau berkata kejayaan ini membawa kepada penubuhan SMJ Petroleum Sdn Bhd, syarikat minyak dan gas milik penuh Sabah, dan menurutnya kerajaan negeri juga sedang dalam proses untuk memuktamadkan Pelan Induk Gas Sabah dengan PETRONAS yang akan dilancarkan tidak lama lagi.

Seterusnya Hajiji mengucapkan selamat menyambut Hari Krismas dan Tahun Baru 2022 kepada semua, dan beliau berharap sambutan itu akan mengukuhkan perpaduan, toleransi beragama dan rasa hormat dalam kalangan masyarakat berbilang kaum dan agama di Sabah. – BERNAMa

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Baharu Babit Pelajar MRSM Dikesan Di Sabah

KOTA KINABALU: Satu kluster baharu COVID-19 dikesan di negeri ini membabitkan pelajar Maktab Rendah Sains Mara (MRSM) Semporna.

Menteri Kerajaan Tempatan dan Perumahan Sabah, Datuk Seri Masidi Manjun berkata, kluster itu dinamakan Kluster Tagasan, yang dikesan pada 8 April lalu.

“Kes indeks adalah pelajar Tingkatan Empat yang disahkan positif hasil saringan bergejala di sebuah klinik kesihatan pada 8 April lalu.

” Susulan kes itu, saringan kontak rapat mendapati empat lagi pelajar serta seorang pemandu di institusi tersebut dikesan positif COVID-19, menjadikan jumlah kumulatif sebanyak enam kes.

“Aktiviti pengesanan kontak rapat dan punca jangkitan sedang giat dijalankan,” katanya yang juga Jurucakap COVID-19 Sabah dalam satu kenyataan di sini pada Isnin.

Sementara itu, beliau berkata status daerah Kinabatangan yang sebelum ini zon kuning kini berubah kepada zon jingga.

“Untuk rekod, terdapat enam zon daerah Sabah dikategorikan sebagai zon merah, empat zon jingga, 11 zon kuning manakala enam daerah dikategorikan sebagai zon hijau,” katanya.

Tambah beliau, jumlah kes baharu hari ini adalah sebanyak 125 kes yang menjadikan jumlah kumulatif sebanyak 56,910 kes. Selain itu, katanya dua kematian direkodkan di Tawau. – AWANI


Patuhi SOP Jika Tidak Mahu Berdepan PKP Semula

KOTA KINABALU: Menteri Kesihatan dan Kesejahteraan Rakyat Sabah, Datuk Frankie Poon mengajak rakyat di negeri ini agar terus mematuhi prosedur operasi standard (SOP) yang telah digariskan bagi membendung penularan Covid-19.

Menurut beliau, langkah berkenaan amat penting supaya negara tidak akan sekali lagi dikuatkuasakan Perintah Kawalan Pergerakan (PKP) yang akhirnya memberi kesan kepada semua pihak.

“Kita sudah mengalami PKP pada 18 haribulan lepas dan selepas itu sekarang kita berada dalam fasa Perintah Kawalan Pergerakan Pemulihan (PKPP).

“Kita harus sabar dan ikut peraturan yang ditetapkan Jabatan Kesihatan Negeri Sabah (JKNS) sebab mereka yang pakar, mereka tahu perkembangan semasa Covid-19 dan kita juga tahu bahawa vaksin ini belum ada di dunia ini,”katanya.

Beliau berkata demikian selepas menerima 35 unit alat bantuan pernafasan (BiPAP) oleh Yayasan Temasek di Hospital Queen Elizabeth, hari ini.

Tambahnya, kerjasama daripada rakyat amat penting untuk mengelakkan kes Covid-19 terus meningkat di negeri ini.

“Saya perlu kerjasama daripada semua pihak supaya kita boleh maju ke hadapan, tanpa kerjasama masyarakat, seperti pada awal-awal kes semakin meningkat, hari sebelum ini ada empat kes baharu dan semalam ada tiga lagi kes baharu, macam mana pula hari ini, macam mana pula esok.

“Tetapi jika kita praktikkan apa yang dinasihatkan oleh JKNS , kita akan selamat,”katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangkitan Covid-19 Lebih Cepat Di Sabah Mungkin Kerana Mutasi D614G – Noor Hisham

KUALA LUMPUR, 16 Okt: Ketua Pengarah Kesihatan Tan  Sri Dr Noor Hisham Abdullah hari ini berkata jangkitan lebih cepat dalam kontak rapat yang terdedah kepada kes positif COVID-19 di Sabah dan Kedah mungkin disebabkan virus itu daripada jenis mutasi D614G.

Beliau berkata walaupun 70 hingga 80 peratus pesakit COVID-19 di Sabah berada pada tahap satu (tidak bergejala) dan dua (bergejala ringan) serta nilai “Cycle Threshold” (CT) mereka dalam ujian  ‘reverse transcription polymerase chain reaction’ (RT-PCR)  adalah rendah, sebenarnya ia bermakna kadar kebolehjangkitannya yang  tinggi.

“Sebab itu kita asingkan pesakit di beberapa pusat kuarantin dan rawatan berisiko rendah selama 14 hari kerana kebolehjangkitan akan berkurangan selepas 10 hari,” katanya dalam sidang media mengenai COVID-19 secara maya menerusi Facebook Kementerian Kesihatan Malaysia.

Dalam hantaran di Facebooknya malam ini, Dr Noor Hisham menjelaskan lagi sekiranya nilai kitaran ambang atau ‘Cycle Threshold (CT) value’ dalam ujian pesakit positif COVID-19 adalah rendah, bermakna  kadar kebolehjangkitan wabak adalah tinggi.

Beliau berkata jika nilai CT didapati rendah ia turut menunjukkan bahawa pengesanan kes dan ujian di RT-PCR dibuat di peringkat awal jangkitan, kesan virus dalam badan tinggi dan jangkitan wabak adalah  pada peringkat awal.

“Ia juga ada kemungkinan disebabkan kesan mutasi protein ‘spike’ atas permukaan virus yang meningkatkan kebolehjangkitan dengan ‘kesan virus’ yang tinggi,” katanya.

Nilai CT merujuk kepada bilangan kitaran yang diperlukan untuk penumpuan ‘fluorescent’ (cahaya pada sel virus) yang memberikan isyarat untuk melintasi paras nilai ambang dan dikesan sebagai positif.

Dr Noor Hisham berkata kebiasaanya dalam ujian RT-PCR mempunyai lebih kurang 40 kitaran untuk mendapatkan bacaan positif.

Beliau menjelaskan perkara yang sebaliknya berlaku jika pengesanan nilai CT adalah tinggi, bermakna jangkitan wabak berada di peringkat akhir dengan kadar kebolehjangkitan di paras rendah.

“Ini bermaksud, pengesanan kes dan ujian RT-PCR dijalankan di peringkat lewat dan ada kemungkinan jangkitan kes dalam peringat pemulihan,” katanya.- BERNAMA


Ops Noda: Dua Wanita Tawar Khidmat Seks Dicekup

KOTA KINABALU: Dua wanita warga asing yang dipercayai menjalankan aktiviti pelacuran di sebuah hotel di Jalan Sulaman, ditahan dalam operasi Ops Noda, di sini, semalam.

Pesuruhjaya Polis Sabah, Datuk Hazani Ghazali, berkata wanita berusia 22 dan 28 tahun itu ditahan polis jam 2.30 petang dalam operasi yang dijalankan sepasukan dari Jabatan Siasatan Jenayah, Cawangan Pencegahan Maksiat, Judi dan Kongsi Gelap (D7), Ibu Pejabat Polis Kontijen (IPK) Sabah.

Katanya, hasil pemeriksaan mendapati, kedua-dua mereka disyaki menjalankan kegiatan pelacuran melalui aplikasi dalam talian iaitu WeChat dan MiChat untuk mempromosi diri.

“Polis merampas tiga telefon pintar yang dipercayai digunakan untuk mencari pelanggan. Selain itu, polis menemui dua kondom belum diguna bersama satu kondom yang sudah digunakan,” katanya ketika dihubungi, hari ini.

Hazani berkata, polis turut merampas satu kad bilik hotel dan sejumlah wang tunai.

Katanya, kedua-dua suspek dan rampasan, kemudiannya dibawa ke Ibu Pejabat Polis Daerah (IPD) Kota Kinabalu untuk tindakan selanjutnya.

Kes disiasat mengikut Seksyen 372B Kanun Keseksaan yang memperuntukkan hukuman penjara sehingga setahun atau denda atau kedua-duanya, jika sabit kesalahan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Esszone Dilanjutkan Hingga 12 Okt

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 12 Oktober depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.


Syarat i-Sinar Susahkan Rakyat

KUALA LUMPUR : Ketua Penerangan Pemuda Umno Wilayah Persekutuan, Wan Agyl Wan Hassan, berkata, pihaknya kurang berpuas hati dengan syarat program i-Sinar Kumpulan Wang Simpanan Pekerja (KWSP).

Ketika dihubungi FMT, Wan Agyl mempersoalkan syarat ditetapkan oleh KWSP yang menurutnya seolah-olah tidak mempercayai kemampuan rakyat membuat keputusan.

“Duit ini duit rakyat, jadi mengapa KWSP perlu mengenakan syarat tambahan? Bagi saya kerajaan seolah-olah tidak percaya rakyat mampu membuat keputusan sama ada perlu keluarkan (simpanan) atau tidak.

“Ini masalah bila ada kesangsian kerajaan terhadap rakyat, seolah-olah tidak percaya rakyat. Kononnya mereka yang tidak terkesan pun akan mengeluarkan simpanan masing-masing,” katanya.

Pada 2 Dis, KWSP mengumumkan pencarum yang layak membuat permohonan kemudahan i-Sinar terbahagi kepada dua kategori.

Kategori 1 adalah pencarum yang bekerja dalam sektor formal, bekerja sendiri, bekerja dalam sektor ekonomi gig, ahli yang sudah lama tidak mencarum, hilang pekerjaan, suri rumah atau ahli yang diberi notis cuti tanpa gaji.

Kriteria kelayakan bagi kategori 1 adalah ahli yang tiada caruman dengan KWSP sekurang-kurangnya selama dua bulan berturut-turut semasa permohonan, atau ahli yang masih bekerja tetapi mengalami pengurangan gaji pokok sebanyak 30% selepas Mac 2020.

Bagi kategori ini, tiada dokumen sokongan diperlukan, kelulusan adalah secara automatik berdasarkan data dalaman KWSP dan ahli hanya perlu memohon secara dalam talian melalui isinar.kwsp.gov.my mulai 21 Dis.

Kategori 2 adalah untuk ahli yang masih bekerja, tetapi mengalami pengurangan pendapatan keseluruhan sebanyak 30% selepas Mac dan pengurangan tersebut hanya boleh dikenal pasti melalui dokumen diberikan.

Wan Agyl berkata, syarat tersebut boleh mencetuskan kemarahan rakyat, khususnya mereka yang terkesan kerana gagal mengemukakan dokumen permohonan.

Katanya, mustahil KWSP akan mencapai sasaran lapan juta pencarum jika syarat tersebut diteruskan.

Beliau mengulas kenyataan bekas perdana menteri Najib Razak, yang mempersoalkan kenapa rakyat yang sudah menunggu selama lima bulan, perlu menunggu sehingga Feb tahun depan untuk mengeluarkan wang mereka.

Wan Agyl berkata, penangguhan itu tidak seharusnya berlaku kerana tidak melibatkan wang kerajaan, sebaliknya wang rakyat.

“Rakyat dah semakin ‘lemas’, lagi lama kita tunggu pelbagai perkara buruk boleh timbul. Sekarang ini makin bertambah kes orang sanggup merompak kerana kesempitan hidup,” katanya.

Turut tidak berpuas hati ialah Ketua Penerangan Barisan Nasional (BN) Selangor, Isham Jalil yang berkata, sokongan Ahli Parlimen BN dan Umno kepada Belanjawan 2021 seolah-olah sia-sia kerana tidak memenuhi harapan berkenaan pengeluaran wang KWSP.

“Apabila Ahli Parlimen BN dan Umno mengundi menyokong Belanjawan 2021, sokongan kita itu atas syarat, iaitu pengeluaran Akaun 1 KWSP dipermudahkan.

“Tetapi tak sampai seminggu selepas kita undi apa yang ditetapkan oleh KWSP tidak seperti apa yang kita minta.

“Ini menyusahkan rakyat. Bukan ini yang kita minta. Kita minta kerajaan dan juga KWSP memudahkan rakyat, bukannya meletakan pelbagai syarat yang menyukarkan rakyat untuk memohon,” katanya.

Sementara itu, Exco Pemuda PPBM, Johainizamshah Johari ketika dihubungi tidak menafikan lebih ramai akan mendapat manfaat daripada pengeluaran simpanan KWSP berbanding 2 juta orang sebelum ini.

“Pengeluaran minimum sebanyak RM10,000 juga memberi kelegaan kepada rakyat. Ramai yang dapat memulakan perniagaan kecil-kecilan, mempunyai modal pusingan serta mengukuhkan lagi kuasa beli.”

Namun katanya, tempoh kelulusan hendaklah disegerakan berbanding dua hingga tiga minggu seperti dinyatakan oleh KWSP. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


300 pelabur bitcoin rugi RM180 juta

KUALA LUMPUR 19 Nov. – Lebih 300 individu terpaksa berputih mata apabila pelaburan mata wang bitcoin tidak memberikan pulangan seperti diharapkan, malah individu yang mengasaskan skim tersebut turut melarikan ribuan bitcoin bernilai lebih RM180 juta sejak 2016.

Skim yang didakwa diasaskan tiga individu termasuk seorang produser filem pecah panggung itu bukan sahaja tidak memulangkan pelaburan mangsa, malah bertindak lebih berani dengan membuka skim lain bertujuan mencari mangsa baharu.

Seorang daripada mangsa, Mohd. Alif Basari, 27, berkata, dia mula membeli 20 bitcoin bernilai RM63,000 bermula April sehingga Julai 2016.

“Saya membeli bitcoin tersebut secara berperingkat sebelum melaburkannya dalam skim tersebut, bulan pertama dan kedua saya dapat pulangan seperti dijanji, namun selepas transaksi keempat, mereka mula main tarik tali.

“Apa saya kesalkan, saya turut mengajak rakan sekerja lain untuk melabur dan kini terpaksa berhenti kerja berikutan malu akibat mereka juga sama-sama ditipu,” kata bekas jururawat di sebuah hospital swasta itu ketika ditemui selepas membuat laporan polis di Balai Polis Kajang, di sini hari ini bersama lebih 30 mangsa lain.

Pengerusi Persatuan Pengguna Siber Malaysia (MCCA), Siraj Jalil pula berkata, modus operandi digunakan skim tersebut adalah mengumpul semua bitcoin dibeli mangsa dan memberi pulangan yang dijanjikan dalam beberapa bulan pertama sebelum mula berdolak-dalik selepas empat bulan beroperasi.

“Berdasarkan aduan pihak kami terima, sehingga kini sebanyak lebih 300 mangsa terlibat dengan skim penipuan itu membabitkan jumlah sehingga RM180 juta, namun kita percaya ramai lagi mangsa terlibat dan kerugian sebenar adalah berbilion ringgit,” ujarnya.

Siraj menambah, MCCA turut menggesa kerajaan mewujudkan jawatankuasa khas untuk menilai kebaikan dan keburukan bitcoin sebelum merealisasikan penggunaannya di negara ini.

“Saya juga sarankan kerajaan libatkan pelbagai pihak termasuk ahli agama serta agensi keselamatan untuk buat kajian dalam kes penipuan ini,” katanya. – Utusan